text:
disses anvendelse, og
 c)
 efter en rimelig anmodning fra den anden part og så hurtigt som muligt forelægge oplysninger om sine sundheds- og plantesundhedsforanstaltninger og deres anvendelse, herunder:
 i)
 importbetingelser, der gælder for importen af specifikke produkter
 ii)
 status hvad angår ansøgninger om godkendelse af specifikke produkter
 iii)
 hyppigheden af den importkontrol, der foretages af produkter fra den anden part, og
 iv)
 spørgsmål vedrørende udarbejdelsen og anvendelsen af sundheds- og plantesundhedsforanstaltninger, herunder nye videnskabelige beviser, som påvirker eller kan påvirke handelen mellem parterne, med henblik på at minimere deres negative virkninger for samhandelen.
 2. Hvis de oplysninger, der er omhandlet i stk. 1, litra a) og c), er stillet til rådighed ved underretning af en part i henhold til SPS-aftalen, eller når oplysningerne er stillet til rådighed på et officielt, gratis og offentligt tilgængeligt websted af denne part, skal de oplysninger, der er omhandlet i stk. 1, litra a) og c), anses for at være blevet forelagt.
 ARTIKEL 6.12
 Tekniske konsultationer
 1. Hvis en part har væsentlige betænkeligheder vedrørende menneskers, dyrs eller planters liv eller sundhed eller vedrørende foranstaltninger, der er foreslået eller vedtaget af den anden part, kan parten anmode om tekniske konsultationer.
 2. Den anden part besvarer en sådan anmodning uden unødigt ophold og skal deltage i de tekniske konsultationer for at løse disse betænkeligheder.
 3. Hver part tilstræber at tilvejebringe de oplysninger, der er nødvendige for at undgå en afbrydelse i samhandelen eller at nå til en gensidigt acceptabel løsning.
 4. Hvis parterne allerede har fastsat andre mekanismer end dem, der er omhandlet i denne artikel, for at løse problemerne vedrørende disse betænkeligheder, skal de anvende dem i videst muligt omfang for at undgå unødigt overlap.
 5. Hver part bestræber sig på at løse problemerne vedrørende eventuelle betænkeligheder med hensyn til den anden parts sundheds- og plantesundhedsforanstaltninger, jf. stk. 1, gennem tekniske konsultationer i henhold til denne artikel, inden tvistbilæggelsesproceduren i henhold til denne aftale indledes.
 6. Hver part kan afbryde de tekniske konsultationer ved at underrette den anden part skriftligt på et hvilket som helst tidspunkt, dog senest 90 dage efter datoen for modtagelsen af svaret fra den anden part, jf. stk. 2, eller ethvert andet tidspunkt, som parterne måtte aftale.
 ARTIKEL 6.13
 Nødforanstaltninger
 1. En part kan vedtage nødforanstaltninger, som er nødvendige for at beskytte menneskers, dyrs eller planters liv eller sundhed. Ved vedtagelsen af sådanne nødforanstaltninger skal den pågældende parts kompetente myndighed:
 a)
 straks underrette den anden parts kompetente myndigheder om sådanne nødforanstaltninger
 b)
 give den anden part mulighed for at fremsætte skriftlige bemærkninger
 c)
 om nødvendigt indlede tekniske konsultationer, jf. artikel 6.12, og
 d)
 tage hensyn til de i litra b) omhandlede bemærkninger og de i litra c) omhandlede resultater af de tekniske konsultationer.
 2. For at undgå unødige afbrydelser i handelen skal den importerende part tage hensyn til oplysninger indgivet rettidigt af den eksporterende part, når der træffes afgørelser vedrørende sendinger, der på tidspunktet for vedtagelse af nødforanstaltninger transporteres mellem parterne.
 3. Den importerende part sikrer, at enhver nødforanstaltning som omhandlet i


text:
stk. 1 ikke opretholdes, medmindre der foreligger videnskabeligt bevis. I tilfælde, hvor de videnskabelige beviser er utilstrækkelige, kan den importerende part midlertidigt træffe nødforanstaltninger på grundlag af de forhåndenværende, relevante oplysninger, herunder oplysninger fra den relevante internationale organisation. Den importerende part vurderer nødforanstaltningen med henblik på at minimere dens negative virkninger for samhandelen ved enten at ophæve den eller erstatte den med en permanent foranstaltning.
 ARTIKEL 6.14
 Ækvivalens
 1. Den importerende part anerkender den eksporterende parts sundheds- og plantesundhedsforanstaltninger som ækvivalente, hvis den eksporterende part over for den importerende part objektivt godtgør, at dens foranstaltning opfylder det beskyttelsesniveau, som den importerende part finder passende. Med henblik herpå gives den importerende part efter anmodning rimelig adgang til at gennemføre kontrol, prøvning og andre relevante procedurer.
 2. Parterne skal efter anmodning fra en af parterne indlede konsultationer med henblik på at opnå ordninger, der fastsætter ækvivalensen af specifikke sundheds- og plantesundhedsmæssige foranstaltninger.
 3. Ved fastsættelsen af ækvivalensen af sundhedsmæssige og plantesundhedsmæssige foranstaltninger tager parterne hensyn til relevant vejledning fra WTO's Komité for Sundheds- og Plantesundhedsforanstaltninger, herunder navnlig afgørelsen om gennemførelsen af artikel 4 i aftalen om anvendelsen af sundheds- og plantesundhedsforanstaltninger (21) og internationale standarder, retningslinjer og anbefalinger fra Codex Alimentarius, OIE eller IPPC.
 4. Hvis ækvivalensen er blevet fastsat, kan parterne aftale alternative importbetingelser og forenklede certifikater, idet der tages hensyn til internationale standarder, retningslinjer eller anbefalinger fra Codex Alimentarius, OIE eller IPPC.
 ARTIKEL 6.15
 Udvalget for Sundheds- og Plantesundhedsforanstaltninger
 1. Udvalget for Sundheds- og Plantesundhedsforanstaltninger, der er nedsat ved artikel 22.3, er ansvarligt for effektiv gennemførelse og anvendelse af dette kapitel.
 2. Udvalget for Sundheds- og Plantesundhedsforanstaltningers målsætninger er at:
 a)
 styrke hver parts gennemførelse af dette kapitel
 b)
 overveje sundheds- og plantesundhedsspørgsmål af fælles interesse, og
 c)
 forbedre kommunikationen og samarbejdet om sundhedsmæssige og plantesundhedsmæssige anliggender af fælles interesse.
 3. Udvalget for Sundheds- og Plantesundhedsforanstaltninger:
 a)
 skal udgøre et forum for at øge parternes forståelse af sundhedsmæssige og plantesundhedsmæssige anliggender, der vedrører gennemførelse af SPS-aftalen
 b)
 skal udgøre et forum for at styrke den gensidige forståelse af hver parts respektive sundheds- og plantesundhedsforanstaltninger og de relaterede reguleringsmæssige processer
 c)
 skal overvåge, gennemgå og udveksle oplysninger om gennemførelsen og anvendelsen af dette kapitel
 d)
 skal tjene som et forum for at behandle de i artikel 6.12, stk. 1, omhandlede problemer med henblik på at nå frem til gensidigt acceptable løsninger, forudsat at parterne først har forsøgt at afhjælpe problemerne gennem de tekniske konsultationer i henhold til artikel 6.12, og behandle andre emner, som parterne er enige om
 e)
 skal fastlægge egnede midler, der kan omfatte ad hoc-arbejdsgrupper, som skal udføre specifikke opgaver, der er forbundet med Udvalget for Sundheds- og Plantesundhedsforanstaltningers arbejdsopgaver
 f)
 kan udpege og behandle tekniske samarbejdsprojekter mellem parterne i forbindelse med udviklingen, gennemførelsen og anvendelsen af sundheds- og plantesundhedsforanstaltninger, og
 g)
 kan foretage konsultationer om spørgsmål og holdninger med henblik på møder i WTO's Komité for Sundheds- og Plantesundhedsforanstaltninger og møder afholdt inden for rammerne af Codex Alimentarius, OIE og IPPC.
 4. Udvalget for Sundheds- og Plantesundhedsforanstaltninger

type: contracts

jurisdiction: EU


text:
sammensættes af repræsentanter for parterne, som har ansvar for sundhedsmæssige og plantesundhedsmæssige foranstaltninger, med den relevante ekspertise.
 5. Udvalget for Sundheds- og Plantesundhedsforanstaltninger fastsætter selv sin forretningsorden og kan revidere denne i nødvendigt omfang.
 6. Udvalget for Sundheds- og Plantesundhedsforanstaltninger skal holde det første møde senest et år efter datoen for denne aftales ikrafttræden.
 ARTIKEL 6.16
 Tvistbilæggelse
 1. Artikel 6.6, artikel 6.7, stk. 4, litra b)-d), og artikel 6.14, stk. 1 og 2, er ikke omfattet af tvistbilæggelse i henhold til kapitel 21.
 2. I forbindelse med tvister, som falder ind under dette kapitel og vedrører videnskabelige eller tekniske spørgsmål, skal et panel indhente råd fra eksperter, der udvælges af panelet i samråd med parterne, medmindre parterne beslutter andet. Med henblik herpå skal panelet efter anmodning fra en part oprette en rådgivende teknisk ekspertgruppe eller konsultere de relevante internationale organisationer.
 KAPITEL 7
 TEKNISKE HANDELSHINDRINGER
 ARTIKEL 7.1
 Formål
 Formålet med dette kapitel er at lette og øge handelen med varer mellem parterne ved at:
 a)
 sikre, at tekniske forskrifter, standarder og overensstemmelsesvurderingsprocedurer ikke skaber unødvendige handelshindringer
 b)
 fremme samarbejde mellem parterne, herunder om TBT-aftalens gennemførelse, og
 c)
 søge passende metoder til at mindske unødvendige negative virkninger for handelen af foranstaltninger, der er omfattet af dette kapitel.
 ARTIKEL 7.2
 Anvendelsesområde
 1. Dette kapitel finder anvendelse på udarbejdelse, vedtagelse og anvendelse af centrale statslige organers tekniske forskrifter, standarder og overensstemmelsesvurderingsprocedurer, der er defineret i TBT-aftalen, og som kan påvirke handelen med varer mellem parterne.
 2. Hver part træffer sådanne rimelige foranstaltninger, som den har myndighed til at træffe for at tilskynde til overholdelse af bestemmelserne i artikel 7.5 til 7.11 blandt lokale forvaltningsorganer på dens område på niveauet umiddelbart under centralforvaltningen, som er ansvarlige for udarbejdelsen, vedtagelsen og anvendelsen af tekniske forskrifter, standarder og overensstemmelsesvurderingsprocedurer.
 3. Dette kapitel finder ikke anvendelse på:
 a)
 specifikationer vedrørende indkøb udarbejdet af et statsligt organ med henblik på egen produktion eller eget forbrug, eller
 b)
 sundheds- og plantesundhedsforanstaltninger som defineret i bilag A til SPS-aftalen.
 ARTIKEL 7.3
 Indarbejdelse af visse bestemmelser i TBT-aftalen
 1. Parterne bekræfter deres rettigheder og forpligtelser i henhold til TBT-aftalen.
 2. TBT-aftalens artikel 2 til 9 og bilag 1 og 3, med de fornødne ændringer, inkorporeres i og gøres til en del af denne aftale.
 3. Hvis der opstår en tvist vedrørende en bestemt foranstaltning hos en part, som af den anden part påstås udelukkende være i strid med de i stk. 2 omhandlede bestemmelser i TBT-aftalen, skal den anden part, uanset artikel 21.27, stk. 1, vælge tvistbilæggelsesordningen i henhold til WTO-aftalen.
 ARTIKEL 7.4
 Definitioner
 Med henblik på dette kapitel finder udtrykkene og definitionerne i bilag 1 til TBT-aftalen anvendelse.
 ARTIKEL 7.5
 Tekniske forskrifter
 1. Parterne anerkender vigtigheden af god reguleringspraksis, hvad angår udarbejdelse, vedtagelse og anvendelse af tekniske forskrifter, navnlig af det arbejde, der udføres af WTO's Komité for Tekniske Handelshindringer om god lovgivningspraksis. I den sammenhæng forpligter hver part sig til:
 a)
 når der udarbejdes en teknisk forskrift:
 i)
 i overensstemmelse med sine love og forskrifter eller administrative retningslinjer at vurdere


text:
de tilgængelige reguleringsmæssige eller ikkereguleringsmæssige alternativer til den foreslåede tekniske forskrift, som kan opfylde dens legitime mål, for at sikre, at den foreslåede tekniske forskrift ikke er mere handelsbegrænsende end nødvendigt for at opfylde dens legitime mål i overensstemmelse med artikel 2, stk. 2, i TBT-aftalen; intet i denne bestemmelse berører hver parts ret til at udarbejde, vedtage og anvende foranstaltninger straks, hvis presserende problemer, bl.a. med hensyn til sikkerhed, sundhed, miljøbeskyttelse eller national sikkerhed opstår eller truer med at opstå
 ii)
 at bestræbe sig på systematisk at foretage konsekvensanalyser for tekniske forskrifter med betydelig indvirkning på samhandelen, herunder en vurdering af deres virkning på handelen, og
 iii)
 når det er hensigtsmæssigt, at fastsætte tekniske forskrifter på basis af funktionsdygtighed frem for på basis af design eller beskrivende egenskaber, og
 b)
 uden at dette berører artikel 2, stk. 3, i TBT-aftalen, at gennemgå vedtagne tekniske forskrifter med passende mellemrum, helst på ikke over fem år, navnlig med henblik på at øge deres konvergens med relevante internationale standarder. Ved denne gennemgang skal hver part bl.a. tage hensyn til enhver ny udvikling i de relevante internationale standarder, og om de omstændigheder, der medfører forskelle mellem den pågældende parts tekniske forskrifter og andre relevante internationale standarder, fortsat eksisterer. Resultatet af denne gennemgang skal meddeles og forklares over for den anden part efter dennes anmodning.
 2. Hvis en part mener, at dens tekniske forskrift og en teknisk forskrift i den anden part, som har samme formål og produktdækning, er ækvivalente, kan denne part skriftligt og med en detaljeret begrundelse anmode om, at den anden part anerkender disse tekniske forskrifter som ækvivalente. Den anmodede part skal velvilligt overveje at acceptere disse tekniske forskrifter som ækvivalente, selv om de afviger fra hinanden, forudsat at det er godtgjort, at den tekniske forskrift i den anmodende part i tilstrækkelig grad opfylder målene for dens egne tekniske forskrifter. Hvis den anmodede part ikke accepterer en teknisk forskrift i den anmodende part som ækvivalent, skal den anmodede part efter anmodning af den anmodende part redegøre for grundene til sin beslutning.
 3. Efter anmodning fra en part, der har en interesse i at udvikle en teknisk forskrift, der svarer til en teknisk forskrift i den anden part, skal den anmodede part, i det omfang, det er muligt, forelægge den anmodende part relevante oplysninger, herunder undersøgelser eller dokumenter, med undtagelse af fortrolige oplysninger, som parten har anvendt til at udvikle sin tekniske forskrift.
 4. Hver part skal på ensartet og konsekvent vis anvende kravene vedrørende markedsføring af produkter, der er fastlagt i tekniske forskrifter, der gælder for hele partens område. Hvis en part har en begrundet formodning om, at et eller flere af disse krav ikke anvendes ensartet og konsekvent på den anden parts område, og at denne situation har en markant indvirkning på den bilaterale handel, kan denne part underrette den anden part om denne begrundede formodning med henblik på at afklare spørgsmålet og i givet fald tage det op rettidigt gennem det i artikel 7.14 omhandlede kontaktpunkt eller andre relevante


text:
organer, der er oprettet i henhold til denne aftale.
 ARTIKEL 7.6
 Internationale standarder
 1. Med henblik på dette kapitel og TBT-aftalen skal standarder udstedt af internationale organisationer som f.eks. Den Internationale Standardiseringsorganisation (ISO), Den Internationale Elektrotekniske Kommission (IEC), Den Internationale Telekommunikationsunion (ITU), Codex Alimentarius-Kommissionen, Organisationen for International Civil Luftfart (ICAO), Verdensforummet for Harmonisering af Køretøjsforskrifter (WP.29) inden for rammerne af De Forenede Nationers Økonomiske Kommission for Europa (FN/ECE), De Forenede Nationers ekspertgruppe om det globale harmoniserede system for klassificering og mærkning af kemikalier (UNSCEGHS) og det internationale råd for harmonisering af tekniske krav til humanmedicinske lægemidler (ICH) betragtes som relevante internationale standarder som omhandlet i dette kapitel, artikel 2 og 5 i TBT-aftalen og bilag 3 til TBT-aftalen, forudsat at der under deres udarbejdelse er taget hensyn til de principper og procedurer, der er fastsat i beslutningen om principper for udvikling af internationale standarder, vejledninger og anbefalinger med hensyn til TBT-aftalens artikel 2 og 5 og dens bilag 3 truffet af WTO's Komité for Tekniske Handelshindringer (22), medmindre sådanne standarder eller relevante dele heraf ville være ineffektive eller uhensigtsmæssige til opfyldelsen af de forfulgte legitime mål.
 2. Med henblik på at harmonisere standarder på et så bredt grundlag som muligt, skal parterne tilskynde regionale eller nationale standardiseringsorganer på deres område til at:
 a)
 spille en fuldgyldig rolle inden for rammerne af deres ressourcer i forbindelse med de relevante internationale standardiseringsorganers udarbejdelse af internationale standarder
 b)
 anvende relevante internationale standarder som grundlag for de standarder, de udarbejder, undtagen i tilfælde, hvor sådanne internationale standarder ville være ineffektive eller uhensigtsmæssige f.eks. på grund af et utilstrækkeligt beskyttelsesniveau eller væsentlige klimatiske eller geografiske faktorer eller grundlæggende teknologiske problemer
 c)
 undgå gentagelse af eller overlapninger med arbejde i internationale standardiseringsorganer, og
 d)
 revidere deres standarder, som ikke er baseret på relevante internationale standarder med passende mellemrum, helst på ikke over fem år, med henblik på at øge deres konvergens med relevante internationale standarder.
 3. Ved udarbejdelsen af tekniske forskrifter eller overensstemmelsesvurderingsprocedurer:
 a)
 skal hver part skal anvende relevante internationale standarder, retningslinjer eller anbefalinger eller relevante dele af dem i det omfang, der er fastsat i artikel 2, stk. 4, og i artikel 5, stk. 4, i TBT-aftalen, som grundlag for sine tekniske forskrifter og overensstemmelsesvurderingsprocedurer og undgå afvigelser fra de relevante internationale standarder eller yderligere krav set i forhold til disse standarder, undtagen når den part, der udarbejder den tekniske forskrift eller overensstemmelsesvurderingsproceduren, kan påvise, baseret på relevante oplysninger, herunder tilgængelig videnskabelig eller teknisk dokumentation, at sådanne internationale standarder ville være ineffektive eller uhensigtsmæssige til opfyldelsen af de forfulgte legitime mål, jf. artikel 2, stk. 2, og artikel 5, stk. 4, i TBT-aftalen, og
 b)
 skal en part, såfremt denne ikke anvender relevante internationale standarder, retningslinjer eller anbefalinger eller relevante dele af dem, jf. stk. 1, som grundlag for deres tekniske forskrifter eller overensstemmelsesvurderingsprocedurer efter anmodning fra den anden part redegøre for, hvorfor den mener, at sådanne internationale standarder er ineffektive eller uhensigtsmæssige til opfyldelsen af de forfulgte legitime mål, jf. artikel 2, stk.


text:
2, og artikel 5, stk. 4, i TBT-aftalen, og forelægge relevante oplysninger, herunder tilgængelig videnskabelig eller teknisk dokumentation, som denne vurdering er baseret på, samt udpege de dele af den tekniske forskrift eller overensstemmelsesvurderingsproceduren, som i væsentlig grad afviger fra de relevante internationale standarder, retningslinjer eller anbefalinger.
 4. Hver part tilskynder sine regionale eller nationale standardiseringsorganer inden for sit område til at samarbejde med de relevante standardiseringsorganer i den anden part om internationale standardiseringsaktiviteter. Et sådant samarbejde kan finde sted i internationale standardiseringsorganer, som begge parter eller deres standardiseringsorganer er medlem af. Dette bilaterale samarbejde kunne bl.a. sigte mod at fremme udarbejdelsen af internationale standarder, fremme udarbejdelsen af fælles standarder for begge parter på områder af fælles interesse, hvor der ikke findes internationale standarder, navnlig hvad angår nye produkter eller teknologier, eller at forbedre udvekslingen af oplysninger mellem parternes standardiseringsorganer yderligere.
 ARTIKEL 7.7
 Standarder
 1. Parterne bekræfter deres forpligtelser i henhold til TBT-aftalens artikel 4, stk. 1, til at sikre, at regionale eller nationale standardiseringsorganer på deres område tiltræder og overholder adfærdskodeksen for udarbejdelse, vedtagelse og anvendelse af standarder, jf. bilag 3 til TBT-aftalen.
 2. Parterne genkalder sig, at i henhold til definitionen af en standard i bilag 1 til TBT-aftalen er overholdelse af standarder ikke obligatorisk. Hvis overensstemmelsen med en standard er påkrævet i en part gennem indarbejdning af eller henvisning til den pågældende standard i en teknisk forskrift eller en overensstemmelsesvurderingsprocedure, skal parten ved udarbejdelsen af udkastet til teknisk forskrift eller overensstemmelsesvurderingsprocedure overholde forpligtelsen til gennemsigtighed, der er fastsat i artikel 2, stk. 9, eller artikel 5, stk. 6, i TBT-aftalen og i artikel 7.9.
 3. Hver part tilskynder med forbehold af sine love og forskrifter sine regionale eller nationale standardiseringsorganer til at sikre passende deltagelse af interesserede personer inden for den pågældende parts område i udviklingsprocessen for standarder og at give personer i den anden part tilladelse til at deltage i konsultationsprocedurer, som er tilgængelige for offentligheden, på betingelser, der ikke er mindre gunstige end dem, der indrømmes personer fra den pågældende part.
 4. Parterne forpligter sig til at udveksle oplysninger om:
 a)
 hver parts anvendelse af standarder til støtte for påvisning og fremme af overensstemmelse med tekniske forskrifter
 b)
 deres standardiseringsprocesser, især hvordan og i hvilket omfang internationale eller regionale standarder anvendes som grundlag for deres regionale eller nationale standarder, og
 c)
 samarbejdsaftaler eller ordninger om standardisering med tredjelande eller internationale organisationer.
 ARTIKEL 7.8
 Overensstemmelsesvurderingsprocedurer
 1. Hvad angår udarbejdelsen, vedtagelsen og anvendelsen af tekniske forskrifter, gælder artikel 7.5, stk. 1, litra a) nr. i), artikel 7.5, stk. 1, litra a), nr. ii), og artikel 7.5, stk. 1, litra b), med de fornødne ændringer, ligeledes for overensstemmelsesvurderingsprocedurerne.
 2. I overensstemmelse med artikel 5, stk. 1.2, i TBT-aftalen, sikrer hver part, at overensstemmelsesvurderingsprocedurerne ikke er strengere eller anvendes strengere end nødvendigt for at give den importerende part tilstrækkelig tillid til, at produkterne er i overensstemmelse med gældende tekniske forskrifter eller standarder under hensyntagen til de risici, der er forbundet med produkter, herunder de risici, ikkeoverensstemmelse ville medføre.
 3.


text:
Parterne erkender, at der findes en lang række mekanismer, som letter accept af resultaterne af overensstemmelsesvurderingsprocedurer. Der kan bl.a. være tale om følgende:
 a)
 aftaler om gensidig accept af resultaterne af overensstemmelsesvurderingsprocedurer for specifikke tekniske forskrifter gennemført af organer etableret på den anden parts område
 b)
 samarbejdsbaserede og frivillige ordninger mellem overensstemmelsesvurderingsorganer, der er beliggende på parternes områder
 c)
 plurilaterale og multilaterale aftaler om gensidig accept eller ordninger, som begge parter deltager i
 d)
 anvendelsen af akkreditering til at godkende overensstemmelsesvurderingsorganer
 e)
 statslig udpegelse af overensstemmelsesvurderingsorganer, herunder overensstemmelsesvurderingsorganer etableret på den anden parts område
 f)
 anerkendelse af resultaterne af overensstemmelsesvurderingsprocedurer gennemført på den anden parts område, og
 g)
 fabrikantens eller leverandørens overensstemmelseserklæring.
 4. Parterne udveksler oplysninger om de mekanismer, der er omhandlet i stk. 3. En part skal efter anmodning fra den anden part give oplysninger om:
 a)
 de i stk. 3 omhandlede mekanismer og lignende mekanismer med henblik på at lette accepten af resultaterne af overensstemmelsesvurderingsprocedurer
 b)
 faktorer, herunder risikovurdering og -styring, der er taget i betragtning ved valg af passende overensstemmelsesvurderingsprocedurer for specifikke produkter, og
 c)
 akkrediteringspolitik, herunder for internationale standarder for akkreditering, og internationale aftaler og ordninger vedrørende akkreditering, herunder aftaler og ordninger under International Laboratory Accreditation Cooperation (ILAC) og International Accreditation Forum (IAF), i det omfang det er muligt, og de anvendes af en part på et bestemt område.
 5. Med hensyn til disse mekanismer skal hver part:
 a)
 når det er muligt og i overensstemmelse med sine love og forskrifter, anvende en leverandørs overensstemmelseserklæring som sikkerhed for overensstemmelse med gældende tekniske forskrifter
 b)
 anvende akkreditering med statslig myndighed eller udført af staten, hvor det er relevant, som et middel til at godtgøre deres tekniske kompetence til at godkende overensstemmelsesvurderingsorganer
 c)
 hvis akkrediteringen er oprettet ved lov som et nødvendigt særskilt trin til godkendelse af overensstemmelsesvurderingsorganer, sikre, at akkrediteringsarbejdet er uafhængigt af overensstemmelsesvurderingsarbejdet, og at der ikke er nogen interessekonflikter mellem akkrediteringsorganerne og de overensstemmelsesvurderingsorganer, som de akkrediterer; parterne kan opfylde denne forpligtelse ved at adskille overensstemmelsesvurderingsorganerne fra akkrediteringsorganerne (23)
 d)
 overveje at tilslutte sig eller i givet fald ikke forbyde prøvnings-, inspektions- og certificeringsorganer at tilslutte sig internationale aftaler eller ordninger, som har til formål at lette accept af overensstemmelsesvurderingsresultater, og
 e)
 hvis en part har godkendt to eller flere overensstemmelsesvurderingsorganer til at gennemføre de overensstemmelsesvurderingsprocedurer, der er nødvendige for at markedsføre et produkt, ikke forbyde de økonomiske aktører at vælge mellem overensstemmelsesvurderingsorganerne.
 6. Parterne skal samarbejde om gensidig anerkendelse i overensstemmelse med aftalen om gensidig anerkendelse mellem Det Europæiske Fællesskab og Japan, udfærdiget i Bruxelles den 4. april 2001. Parterne kan i overensstemmelse med de relevante bestemmelser i nævnte aftale også beslutte at udvide dækningen, for så vidt angår produkterne, de reguleringsmæssige krav og de anerkendte overensstemmelsesvurderingsorganer.
 ARTIKEL 7.9
 Gennemsigtighed
 1. Hver part skal ved udarbejdelsen af en teknisk forskrift eller en overensstemmelsesvurderingsprocedure, som kan få væsentlig indflydelse på handelen:
 a)
 foretage konsultationsprocedurer med forbehold af sine love og forskrifter, som er tilgængelige for offentligheden, og offentliggøre resultaterne af sådanne konsultationsprocedurer og eventuelle eksisterende


text:
konsekvensanalyser
 b)
 tillade personer fra den anden part til at deltage i konsultationsprocedurer, som er tilgængelige for offentligheden, på betingelser, der ikke er mindre gunstige end de betingelser, der indrømmes personer fra den pågældende part
 c)
 tage hensyn til den anden parts synspunkter, når der udføres konsultationsprocedurer, der er tilgængelige for offentligheden, og efter anmodning fra den anden part give skriftlige svar rettidigt til de bemærkninger, der fremsættes af den pågældende part
 d)
 ud over artikel 7.5, stk. 1, litra a) nr. ii), offentliggøre resultaterne af konsekvensanalysen af en foreslået teknisk forskrift eller overensstemmelsesvurderingsprocedure, hvis en sådan gennemføres, herunder af indvirkningen på handel, og
 e)
 efter anmodning fra den anden part tilstræbe at give denne en sammenfatning på engelsk af den i litra d) omhandlede konsekvensanalyse.
 2. Hver part skal, når der foretages underretning i overensstemmelse med artikel 2, stk. 9.2, eller artikel 5, stk. 6.2, i TBT-aftalen:
 a)
 i princippet give en frist på mindst 60 dage efter underretning til den anden part til at indgive skriftlige bemærkninger til forslaget, medmindre hastende problemer med hensyn til sikkerhed, sundhed, miljøbeskyttelse eller national sikkerhed opstår eller truer med at opstå, og, hvor det er muligt, tage behørigt hensyn til rimelige anmodninger om forlængelse af perioden for fremsættelse af bemærkninger
 b)
 forelægge den elektroniske udgave af den fulde tekst sammen med underretningen
 c)
 hvis den tekst, der er foretaget underretning om, ikke er affattet på et af WTO's officielle sprog, ligeledes forelægge en detaljeret og omfattende beskrivelse af indholdet af foranstaltningen i underretningsformatet, hvis der allerede foreligger en oversættelse af den tekst, der er foretaget underretning om, på et af WTO's officielle sprog
 d)
 skriftligt besvare de skriftlige bemærkninger, der er modtaget fra den anden part om forslaget, senest på datoen for offentliggørelse af den endelige tekniske forskrift eller overensstemmelsesvurderingsprocedure
 e)
 give oplysninger om den vedtagne endelige tekst i form af et tillæg til den oprindelige underretning
 f)
 afsætte en passende periode (24) mellem offentliggørelsen af de tekniske forskrifter og datoen for deres ikrafttræden, således den anden parts økonomiske aktører kan tilpasse sig, og
 g)
 sikre, at de kontaktpunker, der er oprettet i overensstemmelse med artikel 10 i TBT-aftalen, giver oplysninger og svar på et af WTO's officielle sprog på rimelige forespørgsler fra den anden part eller fra interesserede personer fra den anden part om vedtagne tekniske forskrifter og overensstemmelsesvurderingsprocedurer.
 3. Hver part skal efter anmodning fra den anden part give oplysninger om formålet med og begrundelsen for en teknisk forskrift eller en overensstemmelsesvurderingsprocedure, som parten har vedtaget eller agter at vedtage.
 4. Hver part sikrer, at alle vedtagne tekniske forskrifter og overensstemmelsesvurderingsprocedurer er offentligt og gratis tilgængelige på officielle websteder og på engelsk, hvis denne version allerede foreligger.
 ARTIKEL 7.10
 Markedsovervågning
 1. Med henblik på denne artikel forstås ved »markedsovervågning« en offentlig myndigheds funktion adskilt fra og gennemført efter overensstemmelsesvurderingsprocedurer, og »markedsovervågning« betyder desuden aktiviteter, der gennemføres, og foranstaltninger, der træffes af offentlige myndigheder på grundlag af en parts procedurer, således at den pågældende part får mulighed for at overvåge eller


text:
behandle spørgsmål vedrørende produkters overholdelse af de krav, der er fastsat i medlemmets love og forskrifter.
 2. Hver part skal bl.a.:
 a)
 udveksle oplysninger med den anden part om markedsovervågnings- og håndhævelsesaktiviteter, f.eks. om de myndigheder, der er ansvarlige for markedsovervågning og håndhævelse, eller om foranstaltninger truffet over for farlige produkter
 b)
 sikre, at markedsovervågningsarbejdet er uafhængigt af overensstemmelsesvurderingsarbejdet med henblik på at undgå interessekonflikter (25) og
 c)
 sikre, på baggrund af kontrol eller tilsyn, at der ikke er nogen interessekonflikter mellem markedsovervågningsmyndighederne og de berørte personer, herunder fabrikanten, importøren og distributøren.
 ARTIKEL 7.11
 Mærkning og etikettering
 1. Parterne noterer sig, at en teknisk forskrift kan omfatte eller udelukkende vedrøre krav til mærkning eller etikettering. Hvis en part udarbejder krav til mærkning eller etikettering i form af en teknisk forskrift, skal denne part følgelig sikre, at sådanne krav ikke udarbejdes, vedtages eller anvendes i den hensigt eller med den virkning at skabe unødvendige hindringer for den internationale handel og ikke er mere handelsbegrænsende end nødvendigt for at opfylde legitime mål som omhandlet i artikel 2, stk. 2, i TBT-aftalen.
 2. Parterne er især enige om, at hvis en part kræver mærkning eller etikettering af produktet i form af en teknisk forskrift:
 a)
 skal de oplysninger, der er nødvendige for en sådan mærkning eller etikettering af produkter, begrænses til, hvad der er relevant for de pågældende personer, herunder forbrugere, brugere af produktet eller myndigheder, for at angive produktets overensstemmelse med de reguleringsmæssige krav
 b)
 må en part ikke kræve nogen forhåndsgodkendelse, registrering eller certificering af mærker eller etiketter som en forudsætning for markedsføring af produkter, som ellers er i overensstemmelse med de obligatoriske tekniske krav, medmindre det er nødvendigt for at opfylde dens legitime mål
 c)
 skal parten udstede et entydigt identifikationsnummer til de berørte personer, herunder fabrikanten, importøren og distributøren, uden unødigt ophold og på et ikkeforskelsbehandlende grundlag, såfremt den pågældende part kræver anvendelse af et sådant nummer til mærkning eller etikettering af produkter
 d)
 skal parten, hvis det ikke er vildledende, modsigende eller forvirrende eller ikke bringer partens legitime mål i fare, tillade følgende i forbindelse med de oplysninger, der kræves i varernes bestemmelsesland:
 i)
 oplysninger på andre sprog ud over det sprog, der kræves i varernes bestemmelsesland
 ii)
 internationale nomenklaturer, piktogrammer, symboler eller grafiske billeder, og
 iii)
 oplysninger ud over dem, der kræves i varernes bestemmelsesland
 e)
 skal parten acceptere, at etikettering og rettelser til mærkningen finder sted i toldlagre på importstedet som et alternativ til etikettering i den eksporterende part, medmindre en sådan mærkning skal foretages af godkendte personer af hensyn til den offentlige sundhed eller sikkerhed, og
 f)
 skal parten i tilfælde, hvor den finder, at det ikke anfægter legitime mål i henhold til TBT-aftalen, tilstræbe at acceptere ikkepermanente eller aftagelige etiketter eller mærkning eller etikettering, der fremgår af ledsagedokumenterne i stedet for at være fysisk anbragt på produktet.
 ARTIKEL 7.12
 Samarbejde
 1. Parterne styrker deres samarbejde om tekniske forskrifter, standarder og overensstemmelsesvurderingsprocedurer med henblik på at øge den gensidige forståelse af deres respektive ordninger og


text:
lette adgangen til hinandens markeder. Parterne anerkender, at de eksisterende reguleringsmæssige samarbejdsdialoger er vigtige midler til at styrke dette samarbejde.
 2. Parterne søger at indkredse, udvikle og befordre handelsfremmende initiativer af fælles interesse.
 3. De i stk. 2 omhandlede initiativer kan omfatte:
 a)
 forbedring af kvaliteten og effektiviteten af deres respektive tekniske forskrifter, standarder og overensstemmelsesvurderingsprocedurer samt fremme af god lovgivningspraksis gennem reguleringssamarbejde mellem parterne, herunder udveksling af oplysninger, erfaringer og data
 b)
 forenkling af deres tekniske forskrifter, standarder og overensstemmelsesvurderingsprocedurer, når det er relevant
 c)
 øget konvergens mellem deres respektive tekniske forskrifter, standarder og overensstemmelsesvurderingsprocedurer og relevante internationale standarder, vejledninger eller anbefalinger
 d)
 sikring af effektiv interaktion og samarbejde mellem deres respektive regulerende myndigheder på internationalt, regionalt eller nationalt plan
 e)
 fremme eller styrkelse af samarbejdet mellem organisationer i parterne med ansvar for standardisering, akkreditering og overensstemmelsesvurderingsprocedurer, og
 f)
 udveksling af oplysninger, så vidt muligt, om internationale aftaler og ordninger vedrørende tekniske handelshindringer, som en eller begge parter deltager i.
 ARTIKEL 7.13
 Udvalget for Tekniske Handelshindringer
 1. Udvalget for Tekniske Handelshindringer, der er nedsat ved artikel 22.3, er ansvarligt for effektiv gennemførelse og anvendelse af dette kapitel.
 2. Udvalget for Tekniske Handelshindringer har følgende opgaver:
 a)
 undersøgelse af gennemførelsen og anvendelsen af dette kapitel
 b)
 undersøgelse af samarbejdet om udvikling og forbedring af tekniske forskrifter, standarder og overensstemmelsesvurderingsprocedurer som fastsat i artikel 7.12
 c)
 gennemgang af dette kapitel på baggrund af en eventuel udvikling i WTO's Komité for Tekniske Handelshindringer, der er nedsat ved artikel 13 i TBT-aftalen, og om nødvendigt udarbejdelse af anbefalinger vedrørende ændring af dette kapitel
 d)
 foranstaltninger, som parterne måtte anse for at være til hjælp ved deres gennemførelse af dette kapitel og TBT-aftalen og fremme af handelen mellem parterne
 e)
 drøftelse af ethvert anliggende, der er omfattet af dette kapitel, efter anmodning fra en af parterne
 f)
 omgående behandling af ethvert spørgsmål, der rejses af en part vedrørende den anden parts udarbejdelse, vedtagelse eller anvendelse af tekniske forskrifter, standarder eller overensstemmelsesvurderingsprocedurer i henhold til dette kapitel og TBT-aftalen
 g)
 hvis det er nødvendigt for at nå målene i dette kapitel, oprettelse af tekniske ad hoc-arbejdsgrupper til at behandle bestemte emner eller sektorer med henblik på at finde en løsning
 h)
 udveksling af oplysninger om arbejdet i regionale og multilaterale fora, der beskæftiger sig med aktiviteter vedrørende tekniske forskrifter, standarder og overensstemmelsesvurderingsprocedurer samt gennemførelsen og anvendelsen af dette kapitel
 i)
 udførelse af andre opgaver, som kan uddelegeres af Det Blandede Udvalg i henhold til artikel 22.1, stk. 5, litra b), og
 j)
 afrapportering til Det Blandede Udvalg om gennemførelse og anvendelse af dette kapitel i det omfang, det efter omstændighederne finder hensigtsmæssigt.
 3. Udvalget for Tekniske Handelshindringer og eventuelle tekniske ad hoc-arbejdsgrupper, som måtte være oprettet under udvalget, skal koordineres af:
 a)
 for Den Europæiske Unions vedkommende, Europa-Kommissionen, og
 b)
 for Japans vedkommende, udenrigsministeriet.
 4. De i stk. 3 omhandlede myndigheder er ansvarlige for at koordinere med de relevante institutioner og personer på deres respektive områder samt for at sikre, at sådanne institutioner og personer,


text:
indkaldes til møder i Udvalget for Tekniske Handelshindringer i nødvendigt omfang.
 5. Efter anmodning fra en part mødes Udvalget for Tekniske Handelshindringer og eventuelle tekniske ad hoc-arbejdsgrupper, som måtte være oprettet under udvalget, på tidspunkter og steder, som aftales mellem parternes repræsentanter. Møderne kan finde sted via videokonference eller ved hjælp af andre midler.
 ARTIKEL 7.14
 Kontaktpunkter
 1. Hver part skal, efter denne aftales ikrafttræden, udpege et kontaktpunkt vedrørende gennemførelsen af dette kapitel, og meddele den anden part de pågældende kontaktoplysninger, herunder oplysninger om de relevante embedsmænd. Parterne skal straks underrette hinanden om enhver ændring af disse kontaktoplysninger.
 2. Kontaktpunktets opgaver er bl.a.:
 a)
 at udveksle oplysninger om hver af parternes tekniske forskrifter, standarder og overensstemmelsesvurderingsprocedurer eller andre anliggender omfattet af dette kapitel
 b)
 at fremlægge enhver oplysning eller forklaring, som en part anmoder om i henhold til dette kapitel, på papir eller i elektronisk format inden for et rimeligt tidsrum, der er aftalt mellem parterne og, hvis det er muligt, senest 60 dage efter datoen for modtagelse af anmodningen, og
 c)
 omgående at afklare og behandle ethvert spørgsmål, der rejses af en part vedrørende udarbejdelse, vedtagelse eller anvendelse af tekniske forskrifter, standarder og overensstemmelsesvurderingsprocedurer i henhold til dette kapitel og TBT-aftalen.
 KAPITEL 8
 HANDEL MED TJENESTEYDELSER, LIBERALISERING AF INVESTERINGER OG ELEKTRONISK HANDEL
 AFDELING A
 Generelle bestemmelser
 ARTIKEL 8.1
 Anvendelsesområde
 1. Parterne, som bekræfter deres respektive forpligtelser i henhold til WTO-overenskomsten og deres vilje til at skabe et bedre klima for udviklingen af handelen og investeringerne mellem parterne, fastlægger hermed de ordninger, der er nødvendige for en gradvis og gensidig liberalisering af handelen med tjenesteydelser og investeringer og for samarbejde om elektronisk handel.
 2. Med henblik på dette kapitel bekræfter parterne deres ret til inden for deres områder at vedtage de reguleringsforanstaltninger, der er nødvendige med henblik på at nå legitime politiske mål, såsom beskyttelsen af den offentlige sundhed, sikkerhed, miljøet eller den offentlige sædelighed, social- eller forbrugerbeskyttelse eller fremme og beskyttelse af den kulturelle mangfoldighed.
 3. Dette kapitel finder ikke anvendelse på foranstaltninger over for fysiske personer i en part, der søger adgang til arbejdsmarkedet i den anden part, og ej heller på foranstaltninger vedrørende nationalitet eller statsborgerskab, bopæl eller fast beskæftigelse.
 4. Dette kapitel er ikke til hinder for, at en part kan anvende foranstaltninger til at regulere fysiske personers indrejse i eller midlertidige ophold på den pågældende parts område, det gælder også sådanne foranstaltninger, som er nødvendige for at beskytte integriteten og sikre en ordnet grænsepassage for fysiske personer, forudsat at sådanne foranstaltninger ikke anvendes på en sådan måde, at de annullerer eller forringer fordelene for den anden part i henhold til bestemmelserne i dette kapitel. Den omstændighed, at der stilles visumkrav for fysiske personer fra bestemte lande og ikke for andre, anses ikke i sig selv for at ophæve eller forringe fordelene i henhold til dette kapitel.
 ARTIKEL 8.2
 Definitioner
 Med henblik på dette kapitel forstås ved:
 a)
 »tjenesteydelser i forbindelse med reparation og vedligeholdelse af flyvemaskiner, under hvilke et luftfartøj tages ud af drift«: aktiviteter,


text:
der udføres på et luftfartøj eller en del heraf, når det er taget ud af drift, og som ikke omfatter såkaldt linjevedligeholdelse
 b)
 »tjenesteydelser i forbindelse med EDB-reservationssystemer (CRS)«: tjenesteydelser leveret af computersystemer, som indeholder oplysninger om flyselskabers fartplaner, disponibilitet, priser og prisregler, og gennem hvilke der kan foretages reservationer eller udstedes billetter
 c)
 »omfattet virksomhed«: en virksomhed, der på en parts område er etableret i overensstemmelse med litra i), direkte eller indirekte, af en erhvervsdrivende fra den anden part, og som eksisterede på datoen for denne aftales ikrafttræden eller blev etableret derefter, i overensstemmelse med gældende ret
 d)
 »grænseoverskridende handel med tjenesteydelser«: levering af en tjenesteydelse:
 i)
 fra den ene parts område til den anden parts område, eller
 ii)
 på den ene parts område til en forbruger af tjenesteydelsen fra den anden part
 e)
 »direkte skatter«: alle skatter på samlet indkomst, samlet kapital eller på dele af indkomst eller kapital, herunder skatter på fortjeneste ved afhændelse af ejendom, ejendomsskatter, arveafgifter, skatter på gaver, skatter på de samlede lønninger udbetalt af virksomheder samt skatter på kapitaltilvækst
 f)
 »økonomisk aktivitet«: al virksomhed inden for industri, handel eller liberale erhverv samt håndværk, undtagen levering af tjenesteydelser eller aktiviteter, der udføres under udøvelse af offentlig myndighed
 g)
 »virksomhed«: en juridisk person eller en filial eller et repræsentationskontor
 h)
 »erhvervsdrivende fra en part«: en fysisk eller juridisk person fra/i en part, der søger at etablere, er ved at etablere eller har etableret en virksomhed i overensstemmelse med litra i) på den anden parts område
 i)
 »etablering«: oprettelse eller erhvervelse af en juridisk person, herunder gennem kapitalandele, eller oprettelse af en filial eller et repræsentationskontor i henholdsvis Den Europæiske Union eller Japan med henblik på at etablere eller opretholde varige økonomiske forbindelser (26)
 j)
 »eksisterende«: allerede gældende på datoen for denne aftales ikrafttræden
 k)
 »ground handling-ydelser«: en lufthavns levering af følgende tjenesteydelser på honorar- eller kontraktbasis: luftfartsselskabsrepræsentation, administration og overvågning, passagerbetjening, bagagehåndtering, forpladsservice, catering (med undtagelse af tilberedning af maden), fragt- og posthåndtering, påfyldning af brændstof, flyserviceydelser og rengøring, overfladetransport, operationel assistance, administration af flybesætninger og flyveplanlægning. Ground handling-ydelser omfatter ikke: selvservicering, sikkerhed, linjevedligeholdelse, reparation og vedligeholdelse af flyvemaskiner eller ledelse eller drift af væsentlig centraliseret lufthavnsinfrastrukturer som f.eks. afisningsfaciliteter, brændstofdistributionssystemer, bagagehåndteringssystemer og faste transportsystemer inden for lufthavnen
 l)
 »juridisk person«: enhver juridisk enhed, der lovligt er oprettet eller på anden måde organiseret i henhold til gældende ret, uanset om formålet er at skabe fortjeneste eller ej, og uanset om den er privat eller offentligt ejet, herunder enhver koncern, enhver trust, ethvert partnerskab, ethvert joint venture, enhver enkeltmandsvirksomhed eller enhver sammenslutning
 m)
 en juridisk person er
 i)
 »ejet« af fysiske eller juridiske personer i en part, hvis over 50 % af dens aktiekapital har fysiske eller juridiske personer i den pågældende part som egentlige ejere, og
 ii)
 »kontrolleret« af fysiske eller juridiske personer fra en part, hvis disse fysiske eller juridiske personer har beføjelse til at udpege et flertal af bestyrelsesmedlemmerne eller på anden måde lovligt styre dens aktiviteter
 n)
 juridisk person fra en part:


text:
i)
 for Den Europæiske Union, en juridisk person, der er stiftet eller organiseret efter Den Europæiske Unions eller dens medlemsstaters love og forskrifter og har væsentlige forretningsaktiviteter (27) på Den Europæiske Unions område, og
 ii)
 for Japan, en juridisk person, der er stiftet eller organiseret efter Japans love og forskrifter og har væsentlige forretningsaktiviteter på Japans område
 Uanset nr. i) og ii) er rederier, der er etableret uden for Den Europæiske Union og Japan, og som kontrolleres af henholdsvis statsborgere i en EU-medlemsstat eller Japan, også omfattet af bestemmelserne i dette kapital, hvis deres skibe er registreret i overensstemmelse med den respektive lovgivning i den pågældende EU-medlemsstat eller Japan og fører en EU-medlemsstats eller Japans flag
 o)
 »en parts foranstaltninger«: foranstaltninger vedtaget eller opretholdt af:
 i)
 centrale, regionale eller lokale myndigheder, og
 ii)
 ikkestatslige organer under udøvelse af beføjelser, som er delegeret af centrale, regionale eller lokale myndigheder
 p)
 »drift«: styring, forvaltning, vedligeholdelse, anvendelse, adgang til og salg eller anden form for afhændelse af en virksomhed
 q)
 »salg og markedsføring af lufttransportydelser«: muligheder for, at det berørte luftfartsselskab frit kan sælge og markedsføre dets lufttransportydelser, herunder alle aspekter i forbindelse med markedsføring såsom markedsanalyser, annoncering og distribution; disse aktiviteter omfatter ikke prisfastsættelse for lufttransportydelser og ej heller de gældende betingelser
 r)
 »tjenesteydelser«: alle tjenesteydelser i alle sektorer, bortset fra tjenesteydelser, der leveres under udøvelse af offentlig myndighed
 s)
 »tjenesteydelser eller aktiviteter, der udføres under udøvelse af offentlig myndighed«: tjenesteydelser eller aktiviteter, som ikke udføres på et kommercielt grundlag eller i konkurrence med en eller flere økonomiske aktører
 t)
 »tjenesteyder«: enhver fysisk eller juridisk person, der søger at levere eller leverer en tjenesteydelse, og
 u)
 »tjenesteyder fra/i en part«: enhver fysisk eller juridisk person fra/i en part, der søger at levere eller leverer en tjenesteydelse.
 ARTIKEL 8.3
 Almindelige undtagelser
 1. Med henblik på afdeling B er artikel XX i GATT 1994, med de fornødne ændringer, inkorporeret i og gjort til en del af denne aftale (28).
 2. Med forbehold for kravet om, at sådanne foranstaltninger ikke anvendes på en måde, der udgør en vilkårlig eller uberettiget forskelsbehandling mellem lande, hvis forhold ligner hinanden, eller en skjult begrænsning af etablering eller handel med tjenesteydelser, må intet i afdeling B til F fortolkes således, at det forhindrer nogen part i at indføre eller håndhæve bestemmelser, der er:
 a)
 nødvendige af hensyn til den offentlige sikkerhed eller den offentlige sædelighed eller af hensyn til opretholdelse af den offentlige orden (29)
 b)
 er nødvendige for at beskytte menneskers, dyrs eller planters liv eller sundhed (30)
 c)
 nødvendige for at sikre overholdelse af love eller forskrifter, der ikke er uforenelige med bestemmelserne i dette kapitel, herunder foranstaltninger, der vedrører:
 i)
 forebyggelse af vildledende eller svigagtig praksis eller håndtering af følgerne af misligholdelse af kontrakter
 ii)
 beskyttelse af enkeltpersoners privatliv i forbindelse med behandling og udbredelse af personoplysninger og beskyttelse af fortroligheden af personlige optegnelser og konti, eller
 iii)
 sikkerhed, eller
 d)
 uforenelige med artikel 8.8, stk. 1 og 2, og artikel 8.16, stk. 1, forudsat at


text:
forskellen i behandling har til sigte at sikre en retfærdig eller effektiv (31) pålæggelse eller opkrævning af direkte skatter, der vedrører den anden parts økonomiske aktiviteter, erhvervsdrivende, tjenesteydelser eller tjenesteydere.
 ARTIKEL 8.4
 Udvalget for Handel med Tjenesteydelser, Liberalisering af Investeringer og Elektronisk Handel
 1. Udvalget for Handel med Tjenesteydelser, Liberalisering af Investeringer og Elektronisk Handel, der er nedsat ved artikel 22.3 (herefter i denne artikel benævnt »udvalget«), er ansvarligt for effektiv gennemførelse og anvendelse af dette kapitel.
 2. Udvalget har til opgave:
 a)
 undersøgelse og overvågning af gennemførelsen og anvendelsen af dette kapitel og de ikkeforenelige foranstaltninger i hver parts lister i bilag I-IV til bilag 8-B
 b)
 udveksling af oplysninger om alle spørgsmål i forbindelse med dette kapitel
 c)
 undersøgelse af mulighederne for at forbedre dette kapitel
 d)
 drøftelse af ethvert spørgsmål vedrørende dette kapitel, som aftales mellem parternes repræsentanter, og
 e)
 udførelse af andre opgaver, som kan uddelegeres af Det Blandede Udvalg i henhold til artikel 22.1, stk. 5, litra b).
 3. Udvalget består af repræsentanter for parterne, herunder embedsmænd fra relevante ministerier eller agenturer med ansvar for de emner, der skal behandles. Udvalget kan indbyde repræsentanter for relevante enheder, bortset fra parternes regeringer, med den fornødne sagkundskab inden for de emner, der skal behandles.
 ARTIKEL 8.5
 Evaluering
 1. Hver part bestræber sig på, hvor det er relevant, at mindske eller eliminere ikkeforenelige foranstaltninger fastsat i deres respektive lister i bilag I til IV til bilag 8-B.
 2. Med henblik på at indføre eventuelle forbedringer af bestemmelserne i dette kapitel og i overensstemmelse med deres forpligtelser i henhold til internationale aftaler, gennemgår parterne deres retlige rammer vedrørende handel med tjenesteydelser, liberalisering af investeringer, elektronisk handel og investeringsmiljøet, herunder denne aftale, i overensstemmelse med artikel 23.1.
 AFDELING B
 Liberalisering af investeringer
 ARTIKEL 8.6
 Anvendelsesområde
 1. Denne afdeling finder anvendelse på en parts foranstaltninger vedrørende etablering eller økonomiske aktiviteter udført af:
 a)
 erhvervsdrivende fra den anden part
 b)
 omfattede virksomheder, og
 c)
 for så vidt angår artikel 8.11, enhver virksomhed på partens område, som indfører eller opretholder foranstaltningen.
 2. Denne afdeling finder ikke anvendelse på:
 a)
 cabotage inden for søtransporttjenesteydelser (32)
 b)
 luftfartstjenesteydelser eller tilknyttede tjenesteydelser til støtte for luftfartstjenesteydelser (33), bortset fra følgende:
 i)
 tjenesteydelser i forbindelse med reparation og vedligeholdelse af flyvemaskiner, under hvilke et luftfartøj tages ud af drift
 ii)
 salg og markedsføring af lufttransportydelser
 iii)
 tjenesteydelser i forbindelse med EDB-reservationssystemer, og
 iv)
 groundhandlingstjenesteydelser, og
 c)
 audiovisuelle tjenesteydelser.
 ARTIKEL 8.7
 Markedsadgang
 For så vidt angår markedsadgang gennem etablering eller drift foretaget af en erhvervsdrivende fra den anden part eller af en omfattet virksomhed, må en part ikke opretholde eller indføre, enten på grundlag af en regional underinddeling eller på grundlag af hele dens område, foranstaltninger, der:
 a)
 medfører en begrænsning af (34):
 i)
 antallet af virksomheder, hvad enten det er i form af numeriske kvoter, monopoler, eksklusive rettigheder eller krav om en økonomisk behovsprøve
 ii)
 den samlede værdi af transaktioner eller aktiver i form af numeriske kvoter eller krav om en økonomisk behovsprøve
 iii)
 det samlede antal


text:
transaktioner eller den samlede produktion udtrykt som specifikke numeriske enheder i form af kvoter eller krav om en økonomisk behovsprøve
 iv)
 deltagelsen af udenlandsk kapital udtrykt i maksimumsgrænser for andelen af udenlandsk ejede aktier eller den samlede værdi af individuelle eller samlede udenlandske investeringer, eller
 v)
 det samlede antal fysiske personer, der kan være beskæftiget i en bestemt sektor, eller som en virksomhed må beskæftige, og som er nødvendige for og direkte forbundet med udøvelsen af en økonomisk aktivitet, i form af numeriske kvoter eller krav om en økonomisk behovsprøve, eller
 b)
 begrænser eller stiller krav om specifikke former for retlige enheder eller joint ventures, gennem hvilke en erhvervsdrivende fra den anden part kan udøve erhvervsvirksomhed.
 ARTIKEL 8.8
 National behandling
 1. Hver part indrømmer den anden parts erhvervsdrivende og omfattede virksomheder en behandling, der ikke er mindre gunstig end den, den i tilsvarende situationer indrømmer sine egne erhvervsdrivende og deres virksomheder, for så vidt angår etablering på dens område.
 2. Hver part indrømmer den anden parts erhvervsdrivende og omfattede virksomheder en behandling, der ikke er mindre gunstig end den, den i tilsvarende situationer indrømmer sine egne erhvervsdrivende og deres virksomheder, for så vidt angår forretningsaktiviteter på dens område.
 3. Det præciseres, at stk. 1 og 2 ikke skal fortolkes således, at det forhindrer en part i at foreskrive statistiske formaliteter eller oplysningskrav i forbindelse med de omfattede virksomheder, forudsat at disse formaliteter eller krav ikke udgør et middel til at omgå den pågældende parts forpligtelser i henhold til denne artikel.
 ARTIKEL 8.9
 Mestbegunstigelsesbehandling
 1. Hver part indrømmer den anden parts erhvervsdrivende og omfattede virksomheder en behandling, der ikke er mindre gunstig end den, den i tilsvarende situationer indrømmer erhvervsdrivende fra tredjelande og disses virksomheder, for så vidt angår etablering på dens område.
 2. Hver part indrømmer den anden parts erhvervsdrivende og omfattede virksomheder en behandling, der ikke er mindre gunstig end den, den i tilsvarende situationer indrømmer erhvervsdrivende fra tredjelande og disses virksomheder, for så vidt angår forretningsaktiviteter på dens område.
 3. Stk. 1 og 2 skal ikke fortolkes således, at det forpligter en part til at lade erhvervsdrivende fra den anden part og omfattede virksomheder være omfattet af behandling, som følger af:
 a)
 en international aftale om undgåelse af dobbeltbeskatning eller en anden international aftale eller ordning, som udelukkende eller hovedsagelig vedrører beskatning, eller
 b)
 eksisterende eller fremtidige foranstaltninger vedrørende anerkendelse af kvalifikationer, licenser eller tilsynsforanstaltninger som omhandlet i artikel VII i GATS eller stk. 3 i bilaget hertil om finansielle tjenesteydelser.
 4. Det præciseres, at den i stk. 1 og 2 omhandlede behandling ikke omfatter procedurer for bilæggelse af tvister mellem investorer og stater, som andre internationale aftaler indeholder bestemmelser om.
 5. Materielle bestemmelser i andre internationale aftaler indgået af en part med et tredjeland (35) udgør ikke i sig selv forskelsbehandling i henhold til denne artikel. Det præciseres, at en parts handlinger eller manglende handlinger i forbindelse med disse bestemmelser kan udgøre behandling (36) og således kan give anledning til en overtrædelse af denne artikel, i det


text:
omfang at tilsidesættelsen ikke kun konstateres på grundlag af de nævnte bestemmelser.
 ARTIKEL 8.10
 Øverste ledelse og bestyrelse
 En part må ikke kræve, at en omfattet virksomhed udnævner fysiske personer af en bestemt nationalitet som direktører, ledere eller medlemmer af bestyrelser.
 ARTIKEL 8.11
 Forbud mod præstationskrav
 1. En part må ikke indføre eller håndhæve følgende krav eller håndhæve et tilsagn eller en forpligtelse i forbindelse med etablering eller drift af en virksomhed på dens område (37):
 a)
 at eksportere en bestemt mængde eller en bestemt andel af en vare eller tjenesteydelse
 b)
 at nå en bestemt mængde eller en bestemt andel med indenlandsk indhold
 c)
 at købe, anvende eller indrømme en fortrinsstilling til varer produceret eller tjenesteydelser leveret på dens område eller til at købe varer eller tjenesteydelser fra fysiske eller juridiske personer eller enhver anden enhed på dens område
 d)
 på nogen måde at sætte mængden eller værdien af importen op mod mængden eller værdien af eksporten eller mængden af udenlandsk valutaindstrømning i forbindelse med en sådan virksomhed
 e)
 at begrænse salget af varer eller tjenesteydelser, som en sådan virksomhed producerer eller leverer, på dens område ved på nogen måde at sætte salget op mod mængden eller værdien dens eksport eller udenlandsk valutaindstrømning
 f)
 at begrænse eksport eller salg til eksport
 g)
 at overføre teknologi, en produktionsproces eller anden ejendomsretligt beskyttet viden til en fysisk eller en juridisk person eller enhver anden enhed på dens område
 h)
 at placere en sådan virksomheds hovedsæde for en specifik region eller verdensmarkedet på dens område
 i)
 at ansætte et bestemt antal eller en bestemt andel af dens statsborgere
 j)
 at nå en bestemt mængde eller værdi af forskning og udvikling på dens område
 k)
 at levere en eller flere af de varer, der produceres, eller de tjenesteydelser, der leveres af virksomheden, til en specifik region eller til verdensmarkedet udelukkende fra dens eget område, eller
 l)
 at vedtage
 i)
 en andel eller størrelse af royalties under et bestemt niveau, eller
 ii)
 en given varighed af en licensaftale (38)
 med hensyn til enhver licensaftale, der eksisterede på det tidspunkt, hvor kravet indføres eller håndhæves, eller en forpligtelse eller et tilsagn håndhæves, eller med hensyn til eventuelle senere licensaftaler, der frit indgås mellem virksomheden og en fysisk eller juridisk person eller enhver anden enhed på dens område, eller hvis kravet indføres eller håndhæves, eller forpligtelsen eller tilsagnet håndhæves på en måde, der udgør et direkte indgreb i den pågældende licensaftale gennem udøvelse af en ikkejudiciel myndighed i en part (39).
 2. En part må ikke gøre tildelingen eller den fortsatte tildeling af en fordel i forbindelse med etablering eller drift af en virksomhed på sit område betinget af overholdelsen af nogen af følgende krav:
 a)
 at nå en bestemt mængde eller en bestemt andel med indenlandsk indhold
 b)
 at købe, anvende eller indrømme en fortrinsstilling til varer produceret på dens område eller til at købe varer fra fysiske eller juridiske personer eller enhver anden enhed på dens område
 c)
 på nogen måde at sætte mængden


text:
eller værdien af importen op mod mængden eller værdien af eksporten eller mængden af udenlandsk valutaindstrømning i forbindelse med en sådan virksomhed
 d)
 at begrænse salget af varer eller tjenesteydelser, som en sådan virksomhed producerer eller leverer, på dens område ved på nogen måde at sætte salget op mod mængden eller værdien dens eksport eller udenlandsk valutaindstrømning, eller
 e)
 at begrænse eksport eller salg til eksport.
 3. Intet i stk. 2 må fortolkes således, at det forhindrer en part i at gøre tildeling eller fortsat tildeling af en fordel i forbindelse med etablering eller drift af en virksomhed på sit område betinget af overholdelse af et krav om at placere produktionen, levere en tjenesteydelse, uddanne eller ansætte arbejdstagere, opføre eller udvide særlige faciliteter eller udføre forskning og udvikling på sit område.
 4. Stk. 1, litra a)-c), samt stk. 2, litra a) og litra b), gælder ikke for kvalifikationskrav for varer eller tjenesteydelser i forbindelse med programmer for eksportfremme og udenlandsk bistand.
 5. Stk. 1, litra g) og l), gælder ikke, når:
 a)
 kravet indføres eller håndhæves, eller forpligtelsen eller tilsagnet håndhæves af en domstol, en forvaltningsdomstol eller konkurrencemyndighed for at afhjælpe en overtrædelse af konkurrenceretten, eller
 b)
 en part tillader anvendelse af en intellektuel ejendomsrettighed i henhold til TRIPS-aftalens artikel 31 eller 31a eller foranstaltninger, der kræver videregivelse af data eller fortrolige oplysninger, som er omfattet af og er i overensstemmelse med TRIPS-aftalens artikel 39, stk. 3.
 6. Stk. 1, litra l), finder ikke anvendelse, hvis kravet indføres eller håndhæves, eller forpligtelsen eller tilsagnet håndhæves af en domstol som et rimeligt vederlag i henhold til den pågældende parts ophavsretslovgivning.
 7. Stk. 2, litra a) og b), finder ikke anvendelse på krav, som en importerende part indfører eller håndhæver, for så vidt angår det indhold af varer, der berettiger til opnåelse af ret til nedsatte takster eller præferencekontingenter.
 8. Denne artikel berører ikke parternes forpligtelser i henhold til WTO-overenskomsten.
 ARTIKEL 8.12
 Ikkeforenelige foranstaltninger og undtagelser
 1. Artikel 8.7 til 8.11 finder ikke anvendelse på:
 a)
 enhver eksisterende ikkeforenelig foranstaltning, som opretholdes af en part på:
 i)
 for Den Europæiske Union er:
 A)
 EU-niveau som fastsat i EU's liste i bilag I til bilag 8-B
 B)
 centralt forvaltningsniveau i en EU-medlemsstat som fastsat i EU's liste i bilag I til bilag 8-B
 C)
 regionalt forvaltningsniveau i en EU-medlemsstat som fastsat i EU's liste i bilag I til bilag 8-B, eller
 D)
 lokalt forvaltningsniveau, bortset fra det i litra C) omhandlede niveau, og
 ii)
 for Japan er:
 A)
 centralt forvaltningsniveau som fastsat i Japans liste i bilag I til bilag 8-B
 B)
 præfekturniveau som fastsat i Japans liste i bilag I til bilag 8-B, eller
 C)
 lokalt forvaltningsniveau bortset fra et præfektur
 b)
 fortsat anvendelse eller omgående fornyelse af en ikkeforenelig foranstaltning som omhandlet i litra a), eller
 c)
 en ændring eller modifikation af en ikkeforenelig foranstaltning som omhandlet i litra a) og b), forudsat at ændringen eller modifikationen ikke gør foranstaltningen mindre forenelig med artikel 8.7 til 8.11, således som den eksisterede


text:
umiddelbart før ændringen eller modifikationen.
 2. Artikel 8.7 til 8.11 finder ikke anvendelse på foranstaltninger truffet af en part med hensyn til sektorer, delsektorer eller aktiviteter som fastsat i partens liste i bilag II til bilag 8-B.
 3. En part må som led i en foranstaltning vedtaget efter datoen for denne aftales ikrafttræden, som er omfattet af dens liste i bilag II til bilag 8-B, ikke kræve, at en erhvervsdrivende fra den anden part på grund af sit statsborgerskab skal sælge eller på anden måde afhænde en virksomhed, der eksisterer på det tidspunkt, hvor foranstaltningen træder i kraft.
 4. Artikel 8.8 og 8.9 finder ikke anvendelse på en foranstaltning, som udgør en undtagelse til eller en fravigelse fra TRIPS-aftalen artikel 3 eller 4, jf. de specifikke bestemmelser i TRIPS-aftalens artikel 3-5.
 5. Artikel 8.7 til 8.11 finder ikke anvendelse på en foranstaltning truffet af en part vedrørende offentlige udbud.
 6. Artikel 8.7 til 8.10 finder ikke anvendelse på subsidier, der ydes af parterne.
 ARTIKEL 8.13
 Nægtelse af fordele
 En part kan nægte at indrømme fordelene i denne afdeling til en erhvervsdrivende fra den anden part, der er en juridisk person fra den anden part, og til dennes omfattede virksomhed, hvis den pågældende juridiske person ejes eller kontrolleres af en fysisk eller juridisk person fra et tredjeland, og den nægtende part indfører eller opretholder foranstaltninger med hensyn til et tredjeland, som:
 a)
 vedrører opretholdelse af international fred og sikkerhed, herunder beskyttelse af menneskerettighederne, og
 b)
 forbyder transaktioner med den juridiske person eller dennes omfattede virksomhed, eller ville føre til tilsidesættelse eller omgåelse, hvis fordelene i medfør af denne afdeling blev tildelt dem.
 AFDELING C
 Grænseoverskridende handel med tjenesteydelser
 ARTIKEL 8.14
 Anvendelsesområde
 1. Denne afdeling finder anvendelse på foranstaltninger, som træffes af en part, og som påvirker den grænseoverskridende handel med tjenesteydelser fra tjenesteydere fra den anden part. Disse foranstaltninger omfatter bl.a. foranstaltninger, der påvirker:
 a)
 produktion, distribution, markedsføring, salg og levering af en tjenesteydelse
 b)
 indkøb af, brug af eller betaling for en tjenesteydelse, og
 c)
 adgang til og anvendelse af de tjenesteydelser, der tilbydes offentligheden generelt i forbindelse med leveringen af en tjenesteydelse.
 2. Denne afdeling finder ikke anvendelse på:
 a)
 cabotage inden for søtransporttjenesteydelser (40)
 b)
 luftfartstjenesteydelser eller tilknyttede tjenesteydelser til støtte for luftfartstjenesteydelser (41), bortset fra følgende:
 i)
 tjenesteydelser i forbindelse med reparation og vedligeholdelse af flyvemaskiner, under hvilke et luftfartøj tages ud af drift
 ii)
 salg og markedsføring af lufttransportydelser
 iii)
 tjenesteydelser i forbindelse med EDB-reservationssystemer, og
 iv)
 groundhandlingstjenesteydelser
 c)
 offentlige udbud
 d)
 audiovisuelle tjenesteydelser, og
 e)
 subsidier som defineret og omhandlet i kapitel 12.
 ARTIKEL 8.15
 Markedsadgang
 En part må ikke opretholde eller træffe, enten på grundlag af en regional underinddeling eller på grundlag af hele dets område, foranstaltninger, der:
 a)
 medfører begrænsninger af:
 i)
 antallet af tjenesteydere, hvad enten det er i form af numeriske kvoter, monopoler, tjenesteydere med eksklusive rettigheder eller krav om en økonomisk behovsprøve (42)
 ii)
 den samlede værdi af tjenesteydelsestransaktioner eller aktiver i form af numeriske kvoter eller krav om en


text:
økonomisk behovsprøve, eller
 iii)
 det samlede antal tjenesteydelsesoperationer eller den samlede produktion af tjenesteydelser udtrykt som specifikke numeriske enheder i form af kvoter eller krav om en økonomisk behovsprøve (43), eller
 b)
 begrænser eller kræver specifikke former for juridiske enheder eller joint ventures, gennem hvilke en tjenesteleverandør kan levere en tjenesteydelse.
 ARTIKEL 8.16
 National behandling
 1. Hver part skal indrømme tjenesteydelser og tjenesteydere fra den anden part en behandling, der ikke er mindre gunstig end den, de indrømmer deres tilsvarende egne tjenesteydelser og tjenesteydere.
 2. En part kan opfylde kravet i stk. 1 ved at indrømme tjenesteydelser og tjenesteydere fra den anden part en behandling, der enten er formelt identisk med eller formelt forskellig fra den behandling, den indrømmer dens tilsvarende egne tjenesteydelser og tjenesteydere.
 3. En formelt identisk eller formelt forskellig behandling betragtes som mindre gunstig, hvis den ændrer konkurrencevilkårene til fordel for partens tjenesteydelser eller tjenesteydere i forhold til den anden parts tilsvarende tjenesteydelser eller tjenesteydere.
 4. Intet i denne artikel må fortolkes således, at det kræves af en part, at den skal kompensere for iboende konkurrencemæssige ulemper, der følger af, at de pågældende tjenesteydelser eller tjenesteydere er udenlandske.
 ARTIKEL 8.17
 Mestbegunstigelsesbehandling
 1. Hver part skal indrømme tjenesteydelser og tjenesteydere fra den anden part en behandling, der ikke er mindre gunstig end den, de indrømmer tjenesteydelser og tjenesteydere fra et tredjeland.
 2. Stk. 1 skal ikke fortolkes således, at de forpligter en part til at lade tjenesteydelser og tjenesteydere fra den anden part være omfattet af behandling, som følger af:
 a)
 en international aftale om undgåelse af dobbeltbeskatning eller en anden international aftale eller ordning, som udelukkende eller hovedsagelig vedrører beskatning, eller
 b)
 eksisterende eller fremtidige foranstaltninger vedrørende anerkendelse af kvalifikationer, licenser eller tilsynsforanstaltninger som omhandlet i artikel VII i GATS eller stk. 3 i bilaget hertil om finansielle tjenesteydelser.
 ARTIKEL 8.18
 Ikkeforenelige foranstaltninger
 1. Artikel 8.15 til 8.17 finder ikke anvendelse på:
 a)
 enhver eksisterende ikkeforenelig foranstaltning, som opretholdes af en part på:
 i)
 for Den Europæiske Union er:
 A)
 EU-niveau som fastsat i EU's liste i bilag I til bilag 8-B
 B)
 centralt forvaltningsniveau i en EU-medlemsstat som fastsat i EU's liste i bilag I til bilag 8-B
 C)
 regionalt forvaltningsniveau i en EU-medlemsstat som fastsat i EU's liste i bilag I til bilag 8-B, eller
 D)
 lokalt forvaltningsniveau, bortset fra det i litra C) omhandlede niveau, og
 ii)
 for Japan er:
 A)
 centralt forvaltningsniveau som fastsat i Japans liste i bilag I til bilag 8-B
 B)
 præfekturniveau som fastsat i Japans liste i bilag I til bilag 8-B, eller
 C)
 lokalt forvaltningsniveau bortset fra et præfektur
 b)
 fortsat anvendelse eller omgående fornyelse af en ikkeforenelig foranstaltning som omhandlet i litra a), eller
 c)
 en ændring eller modifikation af en ikkeforenelig foranstaltning som omhandlet i litra a) og b), forudsat at ændringen eller modifikationen ikke gør foranstaltningen mindre forenelig med artikel 8.15 til 8.17, således som den eksisterede umiddelbart før ændringen eller modifikationen.
 2. Artikel 8.15 til 8.17 finder ikke anvendelse på foranstaltninger truffet af en


text:
part med hensyn til sektorer, delsektorer eller aktiviteter som fastsat i partens liste i bilag II til bilag 8-B.
 ARTIKEL 8.19
 Nægtelse af fordele
 En part kan nægte at indrømme fordelene i denne afdeling til en tjenesteyder fra den anden part, der er en juridisk person fra den anden part, og til dennes tjenesteydelser, hvis den pågældende juridiske person ejes eller kontrolleres af en fysisk eller juridisk person fra et tredjeland og den nægtende part indfører eller opretholder foranstaltninger med hensyn til et tredjeland, som:
 a)
 vedrører opretholdelse af international fred og sikkerhed, herunder beskyttelse af menneskerettighederne, og
 b)
 forbyder transaktioner med tjenesteyderen eller ville føre til tilsidesættelse eller omgåelse, hvis fordelene i medfør af denne afdeling blev tildelt tjenesteyderen eller dennes tjenesteydelser.
 AFDELING D
 Fysiske personers indrejse og midlertidige ophold
 ARTIKEL 8.20
 Almindelige bestemmelser og anvendelsesområde
 1. I denne afdeling afspejles de styrkede handelsforbindelser mellem parterne samt parternes ønske om at lette indrejse og midlertidigt ophold for fysiske personer i forretningsøjemed på et gensidigt grundlag og at sikre gennemsigtighed i processen.
 2. Denne afdeling finder anvendelse på en parts foranstaltninger, der påvirker indrejse i den pågældende part af fysiske personer fra den anden part, som er forretningsrejsende i etableringsøjemed, virksomhedsinternt udstationerede, investorer, leverandører af kontraktbaserede tjenesteydelser, selvstændige erhvervsdrivende og besøgende på kortvarigt forretningsbesøg, og på foranstaltninger, der påvirker deres aktiviteter under deres midlertidige ophold i førstnævnte part.
 3. I det omfang, at parterne ikke påtager sig forpligtelser i henhold til denne afdeling, finder alle krav i en parts love og forskrifter vedrørende indrejse og midlertidigt ophold fortsat anvendelse, herunder også forskrifter vedrørende opholdsperiode.
 4. Uanset bestemmelserne i denne afdeling finder alle krav i en parts love og forskrifter vedrørende arbejde og socialsikringsforanstaltninger fortsat anvendelse, herunder forskrifter om mindsteløn og kollektive lønoverenskomster.
 5. Forpligtelser vedrørende tilladelse til indrejse og midlertidigt ophold for fysiske personer i forretningsøjemed finder ikke anvendelse i tilfælde, hvor hensigten eller virkningen af midlertidig indrejse og ophold er at gribe ind i eller på anden måde påvirke resultatet af en arbejds- eller ledelseskonflikt eller -forhandling eller beskæftigelsen af fysiske personer, som er involveret i denne konflikt.
 ARTIKEL 8.21
 Definitioner
 Med henblik på denne afdeling forstås ved:
 a)
 »forretningsrejsende i etableringsøjemed«: fysiske personer fra en part i en overordnet stilling, som er ansvarlige for oprettelse af en virksomhed og ikke tilbyder eller leverer tjenesteydelser, ikke udøver nogen økonomisk aktivitet bortset fra, hvad der er nødvendigt i etableringsøjemed, og ikke modtager vederlag inden for den anden part
 b)
 »kontraktuelle tjenesteydelsesleverandører«:
 i)
 for så vidt angår indrejse og midlertidigt ophold i Den Europæiske Union, fysiske personer, som er ansat i en juridisk person i Japan, som ikke selv er et personaleformidlingsbureau og handler igennem et sådant, ikke har nogen etablering på Den Europæiske Unions område, og som i god tro har indgået en kontrakt om levering af tjenesteydelser til en endelig forbruger i Den Europæiske Union, i forbindelse med hvis opfyldelse de ansattes midlertidige tilstedeværelse i Den Europæiske Union er påkrævet (44)
 ii)
 for så vidt angår indrejse og midlertidigt


text:
ophold i Japan, fysiske personer fra Den Europæiske Union, som er ansat i en juridisk person fra/i Den Europæiske Union, der ikke har nogen etablering i Japan, hvis følgende krav er opfyldt:
 A)
 der er indgået en kontrakt om levering af tjenesteydelser mellem en juridisk person i Japan og en juridisk person fra/i Den Europæiske Union, som ikke har nogen etablering i Japan
 B)
 en kompetent immigrationsmyndighed i Japan afgør i forbindelse med den i litra A) omhandlede kontrakt om levering af tjenesteydelser, at der er indgået en arbejdskontrakt mellem den fysiske person fra Den Europæiske Union og den juridiske person fra Japan, og
 C)
 kontrakten om levering af tjenesteydelser som omhandlet i litra A) er ikke omfattet af en kontrakt om levering af tjenesteydelser med henblik på personaleformidling (CPC 872), og arbejdskontrakten som omhandlet i litra B) er i overensstemmelse med de relevante love og forskrifter i Japan
 c)
 »selvstændige erhvervsdrivende«:
 i)
 for så vidt angår indrejse og midlertidigt ophold i Den Europæiske Union, fysiske personer, som leverer en tjenesteydelse og er etableret som selvstændige på Japans område, som ikke har nogen etablering på Den Europæiske Unions område, og som i god tro har indgået en kontrakt (på anden måde end gennem et personaleformidlingsbureau) om levering af tjenesteydelser til en endelig forbruger i Den Europæiske Union, i forbindelse med hvis opfyldelse deres midlertidige tilstedeværelse i Den Europæiske Union er påkrævet, (45) og
 ii)
 for så vidt angår indrejse og midlertidigt ophold i Japan, fysiske personer fra Den Europæiske Union, der vil drive virksomhed med levering af tjenesteydelser under deres midlertidige ophold i Japan på grundlag af en personlig kontrakt med en juridisk person i Japan
 d)
 »virksomhedsinternt udstationerede«: fysiske personer, som har været ansat i en juridisk person i en part eller har været partnere heri i mindst et år umiddelbart forud for datoen for ansøgningen om indrejse og midlertidigt ophold i den anden part, og som midlertidigt er overflyttet til en virksomhed på den anden parts område, som er en del af den samme gruppe som førstnævnte juridiske person, herunder dens repræsentationskontor, datterselskab, filial eller hovedselskab, forudsat at følgende betingelser er opfyldt:
 i)
 den pågældende fysiske person skal tilhøre en af følgende kategorier:
 A)
 ledere: personer i en overordnet stilling, som primært forestår ledelsen af virksomheden, og som i generel tilsyns- og ledelsesmæssig henseende først og fremmest sorterer under virksomhedens bestyrelse eller aktionærer eller tilsvarende, herunder mindst personer:
 1)
 der leder virksomheden eller en afdeling heraf
 2)
 der fører tilsyn og kontrol med andre tilsyns-, fag- eller ledelsesmedarbejderes arbejde, eller
 3)
 der personligt har beføjelse til at ansætte og afskedige eller anbefale ansættelse og afskedigelse eller andre personalerelaterede dispositioner, eller
 B)
 specialister: personer, som besidder en specialiseret viden af væsentlig betydning for virksomhedens produktion, forskningsudstyr, teknikker, processer, procedurer eller ledelse, og
 ii)
 for så vidt angår Den Europæiske Union, ved bedømmelsen af den i nr. i), litra B), omhandlede viden tages der ikke blot hensyn til viden, der er specifik for virksomheden, men også til, om den fysiske


text:
person har et højt kvalifikationsniveau med hensyn til en type arbejde eller aktivitet, der kræver specifik teknisk viden, herunder medlemskab af en anerkendt faggruppe, og
 e)
 »investorer«: fysiske personer, der opretter en virksomhed og udvikler eller forvalter driften af denne virksomhed som tilsynsorgan eller bestyrelse, og hvortil denne person eller den fysiske person, der beskæftiger den pågældende person, har disponeret eller er i færd med at disponere et betydeligt kapitalbeløb.
 ARTIKEL 8.22
 Generelle forpligtelser
 1. En part giver tilladelse til indrejse og midlertidigt ophold for fysiske personer i den anden part i forretningsøjemed i overensstemmelse med denne afdeling samt bilag III og IV til bilag 8-B, forudsat at disse personer overholder indvandringslove og forskrifter i førstnævnte part vedrørende indrejse og midlertidigt ophold.
 2. Hver part skal anvende sine foranstaltninger vedrørende bestemmelserne i denne afdeling i overensstemmelse med parternes ønske, der er fastsat i artikel 8.20, stk. 1, og især anvende disse foranstaltninger således, at det undgås at skade eller forsinke handelen med varer eller tjenesteydelser eller etablering eller drift i henhold til denne aftale.
 3. De foranstaltninger, som hver af parterne træffer for at lette og fremskynde procedurerne vedrørende indrejse og midlertidigt ophold for fysiske personer fra den anden part i forretningsøjemed skal være i overensstemmelse med bilag 8-C.
 ARTIKEL 8.23
 Gennemsigtighed
 1. En part offentliggør oplysninger vedrørende indrejse og midlertidigt ophold for fysiske personer fra den anden part som omhandlet i artikel 8.20, stk. 2.
 2. De i stk. 1 nævnte oplysninger skal, hvor det er muligt, indeholde følgende elementer:
 a)
 kategorier af visum, opholdstilladelser eller tilsvarende tilladelser vedrørende indrejse og midlertidigt ophold
 b)
 krævet dokumentation og betingelser, der skal opfyldes
 c)
 metode for indgivelse af en ansøgning og forskellige muligheder for indgivelse, såsom til konsulære kontorer eller online
 d)
 ansøgningsgebyrer og en vejledende tidsplan for behandling af en ansøgning
 e)
 den maksimale opholdsperiode i henhold til hver type af tilladelse, der er omhandlet i litra a)
 f)
 betingelserne for eventuel forlængelse eller fornyelse
 g)
 regler vedrørende ledsagende familiemedlemmer
 h)
 adgang til fornyet behandling eller klage, og
 i)
 relevante almengyldige love vedrørende indrejse og midlertidigt ophold for fysiske personer.
 3. For så vidt angår de i stk. 1 og 2 omhandlede oplysninger, skal hver part tilstræbe straks at underrette den anden part om indførelsen af nye krav og procedurer eller ændringer i krav og procedurer, som påvirker den reelle anvendelse af bestemmelser om indrømmelse af indrejse, midlertidigt ophold og i givet fald arbejdstilladelse i førstnævnte part.
 ARTIKEL 8.24
 Forpligtelser i andre afdelinger
 1. Denne aftale indebærer ikke nogen forpligtelse for en part vedrørende indvandringsforanstaltninger, undtagen som specifikt fastsat i denne afdeling.
 2. Uden at det berører en beslutning om at give indrejse til en fysisk person fra den anden part i henhold til denne afdeling, herunder den tilladte varighed af ophold i henhold til en sådan beslutning, indarbejdes:
 a)
 forpligtelserne i artikel 8.7 til 8.11 med forbehold af:
 i)
 artikel 8.6, og
 ii)
 artikel 8.12, i det omfang at foranstaltningen påvirker behandlingen af fysiske personer, der befinder sig på


text:
den anden parts område i forretningsøjemed
 hermed i og gøres til en del af denne afdeling og finder anvendelse på de foranstaltninger, der påvirker behandlingen af fysiske personer, der befinder sig på den anden parts område i forretningsøjemed, i kategorierne af forretningsrejsende i etableringsøjemed, virksomhedsinternt udstationerede og investorer som defineret i artikel 8.21
 b)
 forpligtelserne i artikel 8.15 til 8.16 med forbehold af:
 i)
 artikel 8.14, og
 ii)
 artikel 8.18, i det omfang at foranstaltningen påvirker behandlingen af fysiske personer, der befinder sig på den anden parts område i forretningsøjemed
 hermed i og gøres til en del af denne afdeling og finder anvendelse på de foranstaltninger, der påvirker behandlingen af fysiske personer, der befinder sig på den anden parts område i forretningsøjemed, i kategorierne:
 i)
 kontraktuelle tjenesteydelsesleverandører og selvstændige erhvervsdrivende som defineret i artikel 8.21 for alle sektorer, der er nævnt i bilag IV til bilag 8-B, og
 ii)
 besøgende på kortvarigt forretningsbesøg, der er omhandlet i artikel 8.27, i overensstemmelse med bilag III til bilag 8-B, og
 c)
 forpligtelserne i artikel 8.17 med forbehold af:
 i)
 artikel 8.14, og
 ii)
 artikel 8.18, i det omfang at foranstaltningen påvirker behandlingen af fysiske personer, der befinder sig på den anden parts område i forretningsøjemed
 hermed i og gøres til en del af denne afdeling og finder anvendelse på de foranstaltninger, der påvirker behandlingen af fysiske personer, der befinder sig på den anden parts område i forretningsøjemed, i kategorierne:
 i)
 kontraktuelle tjenesteydelsesleverandører og selvstændige erhvervsdrivende som defineret i artikel 8.21, og
 ii)
 forretningsrejsende på kortvarigt ophold som omhandlet i artikel 8.27.
 3. Det præciseres, at de forpligtelser, der er omhandlet i stk. 2, ikke finder anvendelse på foranstaltninger vedrørende tilladelse til indrejse til en part til fysiske personer fra den pågældende part eller et tredjeland.
 ARTIKEL 8.25
 Forretningsrejsende i etableringsøjemed, virksomhedsinternt udstationerede og investorer
 1. Hver part giver tilladelse til indrejse og midlertidigt ophold for forretningsrejsende i etableringsøjemed, virksomhedsinternt udstationerede og investorer fra den anden part i overensstemmelse med bilag III til bilag 8-B.
 2. En part ikke må indføre eller opretholde begrænsninger af det samlede antal fysiske personer, som gives tilladelse til indrejse i overensstemmelse med stk. 1, i en bestemt sektor eller delsektor i form af numeriske kvoter eller krav om en økonomisk behovsprøve enten på grundlag af en territorial underinddeling eller på grundlag af hele dens område.
 ARTIKEL 8.26
 Leverandører af kontraktbaserede tjenesteydelser og selvstændige erhvervsdrivende
 1. Hver part giver tilladelse til indrejse og midlertidigt ophold for leverandører af kontraktbaserede tjenesteydelser og selvstændige erhvervsdrivende fra den anden part i overensstemmelse med bilag IV til bilag 8-B.
 2. Medmindre andet er anført i bilag IV til bilag 8-B, må ingen af parterne indføre eller opretholde begrænsninger af det samlede antal leverandører af kontraktbaserede tjenesteydelser og selvstændige erhvervsdrivende fra den anden part, der tillades midlertidig indrejse, i form af numeriske kvoter eller krav om en økonomisk behovsprøve.
 ARTIKEL 8.27
 Forretningsrejsende på kortvarigt ophold
 1. Hver part giver tilladelse til indrejse og midlertidigt ophold til forretningsrejsende på kortvarigt ophold fra den anden


text:
part i overensstemmelse med bilag III til bilag 8-B, forudsat at følgende betingelser er opfyldt:
 a)
 de forretningsrejsende på kortvarigt ophold sælger ikke deres varer eller leverer ikke deres tjenesteydelser til den brede offentlighed
 b)
 de forretningsrejsende på kortvarigt ophold modtager ikke på egne vegne vederlag inden for den part, hvor de opholder sig midlertidigt, og
 c)
 de forretningsrejsende på kortvarigt ophold leverer ikke en tjenesteydelse som led i en kontrakt indgået mellem en juridisk person, der ikke er etableret på territoriet for den part, hvor de opholder sig midlertidigt, og en forbruger på dette område, jf. dog bilag III til bilag 8-B.
 2. Medmindre andet er angivet i bilag III til bilag 8-B, skal hver part give tilladelse til indrejse til forretningsrejsende på kortvarigt ophold uden at kræve en arbejdstilladelse, økonomisk behovsprøve eller andre forudgående godkendelsesprocedurer med lignende hensigt.
 ARTIKEL 8.28
 Kontaktpunkter
 Hver part udpeger efter denne aftales ikrafttræden et kontaktpunkt, der står for effektiv gennemførelse og anvendelse af denne afdeling, og underretter den anden part om kontaktoplysninger, herunder oplysninger om de relevante embedsmænd. Parterne skal straks underrette hinanden om enhver ændring af disse kontaktoplysninger.
 AFDELING E
 Reguleringsrammer
 UNDERAFDELING 1
 Intern regulering
 ARTIKEL 8.29
 Anvendelsesområde og definitioner
 1. Denne underafdeling finder anvendelse på en parts foranstaltninger vedrørende licenskrav og -procedurer, kvalifikationskrav og -procedurer samt tekniske standarder (46), der påvirker:
 a)
 grænseoverskridende handel med tjenesteydelser som defineret i artikel 8.2, litra d)
 b)
 etablering som defineret i artikel 8.2, litra i), eller drift som defineret i artikel 8.2, litra p), eller
 c)
 levering af en tjenesteydelse gennem en fysisk persons tilstedeværelse på den anden parts område i overensstemmelse med artikel 8.24.
 2. Denne underafdeling finder ikke anvendelse på licenskrav og -procedurer, kvalifikationskrav og -procedurer samt tekniske standarder:
 a)
 i henhold til en foranstaltning, der ikke er i overensstemmelse med artikel 8.7 eller artikel 8.8, og hvortil der henvises i artikel 8.12, stk. 1, litra a)-c), eller artikel 8.15 eller artikel 8.16, og hvortil der henvises i artikel 8.18, stk. 1, litra a)-c), eller
 b)
 i henhold til en foranstaltning, hvortil der henvises i artikel 8.12, stk. 2, eller artikel 8.18, stk. 2.
 3. Med henblik på denne underafdeling forstås ved »kompetent myndighed« en central, regional eller lokal forvaltning eller myndigheder, der er berettiget til at træffe en afgørelse om tilladelse til levering af en tjenesteydelse, herunder gennem etablering, eller om tilladelse til at etablere en virksomhed med henblik på at udøve anden erhvervsvirksomhed end levering af tjenesteydelser, eller ikkestatslige organer, der under udøvelse af beføjelser, som er delegeret af centrale, regionale eller lokale forvaltninger eller myndigheder, træffer en sådan afgørelse
 ARTIKEL 8.30
 Licens- og kvalifikationskrav
 Hver parts foranstaltninger vedrørende licenskrav og -procedurer samt kvalifikationskrav og -procedurer baseres på følgende kriterier:
 a)
 klarhed
 b)
 objektivitet
 c)
 gennemsigtighed
 d)
 offentliggørelse på forhånd, og
 e)
 tilgængelighed.
 ARTIKEL 8.31
 Licens- og kvalifikationsprocedurer
 1. Licens- og kvalifikationsprocedurer skal være klare, offentliggjort på forhånd og sikre, at ansøgninger behandles objektivt og upartisk.
 2. Licens- og kvalifikationsprocedurer skal være så enkle som muligt og ikke i sig


text:
selv udgøre en begrænsning for leveringen af en tjenesteydelse eller udøvelsen af enhver anden økonomisk aktivitet. Enhver afgift i forbindelse med udstedelse af tilladelse (47), som ansøgningen kan medføre for ansøgerne, skal være rimelig, gennemsigtig og må ikke i sig selv udgøre en begrænsning for leveringen af en tjenesteydelse eller udøvelsen af enhver anden økonomisk aktivitet.
 3. De procedurer, den kompetente myndighed anvender, og de afgørelser, den træffer, i forbindelse med udstedelse af licenser eller tilladelser, skal være upartiske over for alle ansøgere. Den kompetente myndighed bør træffe sin afgørelse i fuld uafhængighed og bør ikke stå til ansvar over for de personer, der leverer en tjenesteydelse eller udøver enhver anden økonomisk aktivitet, for hvilke der kræves tilladelse.
 4. Hvis der findes en specifik frist for ansøgninger, skal den kompetente myndighed give ansøgeren en rimelig frist for indgivelse af en ansøgning. Den kompetente myndighed skal indlede behandlingen af ansøgningen uden unødigt ophold. Den kompetente myndighed bør om muligt acceptere en ansøgning i elektronisk format på de samme gyldighedsbetingelser som en ansøgning i papirformat.
 5. Den kompetente myndighed færdiggør behandlingen af en ansøgning, herunder at der træffes en endelig afgørelse, inden for en rimelig frist efter indgivelsen af en fuldstændig ansøgning. Parterne bestræber sig på at fastsætte en vejledende tidsramme for behandlingen af ansøgningen og offentliggør denne tidsramme, når den er fastsat.
 6. Efter modtagelsen af en ansøgning, som den kompetente myndighed anser for at være ufuldstændig, underretter den inden for en rimelig tidsfrist ansøgeren herom, angiver i det omfang, det er muligt, hvilke oplysninger der mangler, og giver ansøgeren mulighed for at råde bod på manglerne.
 7. Den kompetente myndighed bør, når det er muligt, acceptere bekræftede kopier i stedet for originale dokumenter.
 8. Hvis den kompetente myndighed afviser en ansøgning fra en ansøger, meddeler den dette til ansøgeren, i princippet skriftligt og uden unødigt ophold. Den skal også efter ansøgerens anmodning underrette ansøgeren om årsagerne til afvisningen af ansøgningen og tidsrammen for appel af denne afgørelse.
 9. Den kompetente myndighed udsteder en tilladelse, så snart det, på baggrund af en passende undersøgelse, er godtgjort, at sagsøgeren opfylder betingelserne for at få den.
 10. Den kompetente myndighed sikrer, at en udstedt tilladelse får virkning uden unødigt ophold i overensstemmelse med de deri fastsatte vilkår og betingelser.
 ARTIKEL 8.32
 Tekniske standarder
 Hver part tilskynder sine kompetente myndigheder til at vedtage tekniske standarder, der er udviklet gennem åbne og gennemsigtige procedurer, når de vedtager tekniske standarder, og tilskynder ethvert organ, som er udpeget til at udarbejde tekniske standarder, til at anvende åbne og gennemsigtige processer.
 UNDERAFDELING 2
 Alment gældende bestemmelser
 ARTIKEL 8.33
 Forvaltning af alment gældende foranstaltninger
 1. Hver part skal sikre, at alle alment gældende foranstaltninger, som påvirker handelen med tjenesteydelser, administreres på en rimelig, objektiv og upartisk måde.
 2. Stk. 1 finder ikke anvendelse på:
 a)
 de aspekter af en foranstaltning, der ikke er i overensstemmelse med artikel 8.7 eller 8.8, og hvortil der henvises i artikel 8.12, stk. 1, litra a)-c), eller med artikel 8.15 eller 8.16, og hvortil


text:
der henvises i artikel 8.18, stk. 1, litra a)-c), eller
 b)
 en foranstaltning, hvortil der henvises i artikel 8.12, stk. 2, eller artikel 8.18, stk. 2.
 ARTIKEL 8.34
 Klageprocedurer i forbindelse med administrative afgørelser
 1. Hver part opretholder domstole, voldgiftsretter eller forvaltningsdomstole eller procedurer, der efter anmodning fra en berørt erhvervsdrivende eller tjenesteyder fra den anden part drager omsorg for, at der gennemføres en omgående prøvelse og, hvis det er berettiget, en passende afhjælpning af administrative afgørelser, der påvirker:
 a)
 grænseoverskridende handel med tjenesteydelser som defineret i artikel 8.2, litra d)
 b)
 etablering som defineret i artikel 8.2, litra i), eller drift som defineret i artikel 8.2, litra p), eller
 c)
 levering af en tjenesteydelse gennem en fysisk persons tilstedeværelse på den anden parts område i overensstemmelse med artikel 8.24.
 2. Er de i stk. 1 omhandlede procedurer ikke uafhængige af den myndighed, som den pågældende administrative beslutning er betroet, sikrer parterne hver især, at procedurerne faktisk fører til en objektiv og upartisk prøvelse.
 ARTIKEL 8.35
 Gensidig anerkendelse
 1. Intet i denne afdeling er til hinder for, at en part kan kræve, at fysiske personer skal have de nødvendige kvalifikationer eller den nødvendige erhvervserfaring, som er fastsat for den pågældende sektor på det område, hvor tjenesteydelsen leveres.
 2. Hver part tilskynder de relevante erhvervsorganisationer på deres respektive områder til at forelægge fælles anbefalinger vedrørende gensidig anerkendelse for udvalget med henblik på, at erhvervsdrivende og tjenesteydere helt eller delvist opfylder parternes kriterier for godkendelse af, udstedelse af licenser til, driftsform for og certificering af erhvervsdrivende og tjenesteydere, særlig hvad angår sektoren liberale tjenesteydelser.
 3. Når udvalget modtager en fælles anbefaling som omhandlet i stk. 2, gennemgår det anbefalingen inden for en rimelig frist med henblik på at fastslå, om den er i overensstemmelse med denne aftale, og vurderer på grundlag af oplysningerne deri navnlig:
 a)
 i hvilket omfang de standarder og kriterier, som parterne hver især anvender med henblik på godkendelse af, udstedelse af licenser til, driftsform for og certificering som omhandlet i stk. 2, er konvergerende, og
 b)
 den potentielle økonomiske værdi af en aftale om gensidig anerkendelse af den godkendelse, udstedelse af licenser til, driftsform for og certificering, der er omhandlet i stk. 2.
 4. Hvis disse betingelser er opfyldt, tager udvalget de nødvendige skridt for at forhandle. Derefter indgår parterne gennem deres kompetente myndigheder i forhandlinger om en aftale om gensidig anerkendelse af den godkendelse, udstedelse af licenser til, driftsform for og certificering, der er omhandlet i stk. 2.
 5. Enhver aftale om gensidig anerkendelse, som parterne måtte indgå, skal være i overensstemmelse med de relevante bestemmelser i WTO-overenskomsten og særlig artikel VII i GATS.
 UNDERAFDELING 3
 Post- og kurertjenesteydelser
 ARTIKEL 8.36
 Anvendelsesområde og definitioner
 1. I denne underafdeling fastsættes principperne for de reguleringsmæssige rammer for levering af post- og kurertjenesteydelser, og den finder anvendelse på foranstaltninger truffet af en part, som påvirker handel med post- og kurertjenester.
 2. Med henblik på denne underafdeling forstås ved:
 a)
 »licens«: en tilladelse, som en parts uafhængige forvaltningsmyndighed kan kræve af


text:
en individuel leverandør i overensstemmelse med den pågældende parts love og forskrifter, for at denne leverandør kan tilbyde post- og kurertjenesteydelser, og
 b)
 »forsyningspligtydelser«: en permanent levering af posttjenester af nærmere fastlagt kvalitet alle steder på en parts område og til priser, der er overkommelige for alle brugere.
 ARTIKEL 8.37
 Forsyningspligtydelser
 1. Parterne kan hver især fastlægge den form for forsyningspligtydelser, de ønsker at opretholde. Disse ydelser vil ikke uden videre blive betragtet som konkurrencebegrænsende, forudsat at de forvaltes på en gennemsigtig, ikkeforskelsbehandlende og konkurrencemæssigt neutral måde, og ikke udgør en større byrde end nødvendigt i betragtning af den form for forsyningspligtydelser, parten har fastlagt for alle leverandører, der er omfattet af pligten.
 2. Inden for rammerne af sin postlovgivning, eller ved hjælp af andre sædvanlige måder, skal hver part fastsætte omfanget af forsyningspligtydelsen under fuld hensyntagen til brugernes behov og nationale forhold, herunder markedskræfterne, i den pågældende part.
 3. Hver part sikrer, at leverandører af post- og kurertjenesteydelser på dens område, der er underlagt en almindelig forsyningspligt i henhold til partens love og forskrifter, ikke deltager i følgende aktiviteter:
 a)
 henholdsvis udelukkelse af andre virksomheders forretningsaktiviteter gennem krydssubsidiering, med indtægter fra levering af forsyningspligtydelser, levering af kurérservice (express mail services (EMS)) (48) eller enhver anden ikkeforsyningspligtydelse på en måde, som udgør et privat monopol i strid med bestemmelserne artikel 3 i loven om forbud mod private monopoler og om opretholdelse af rimelige handelsvilkår (lov nr. 54 af 1947) i Japan, eller et misbrug af en dominerende stilling i strid med EU's konkurrenceret (49), eller
 b)
 uberettiget skelnen mellem kunder som f.eks. afsendere af masseforsendelser eller konsolidatorer, hvor de samme forhold gør sig gældende med hensyn til afgifter og bestemmelser vedrørende modtagelse, levering, omfordeling, tilbagesendelse og antallet af dage, der er nødvendige for levering af en tjenesteydelse, der er underlagt almindelig forsyningspligt.
 ARTIKEL 8.38
 Grænseprocedurer
 1. Grænseprocedurerne for internationale posttjenester og internationale kurertjenester (50) håndhæves i overensstemmelse med relaterede internationale aftaler samt love og forskrifter i hver af parterne.
 2. Med forbehold af stk. 1 skal hver part ikke uberettiget give en mindre gunstig behandling i forbindelse med grænseprocedurer for internationale kurertjenester, end det giver internationale posttjenester.
 ARTIKEL 8.39
 Licenser
 1. Hver part kan stille krav om licens til levering af en tjenesteydelse, der er omfattet af denne underafdeling.
 2. Hvis en part kræver en licens, offentliggør den:
 a)
 alle betingelser for opnåelse af licens og den normale frist for behandling af en licensansøgning, og
 b)
 vilkår og betingelser for licenser.
 3. Hvis en licensansøgning afvises af den kompetente myndighed, skal denne efter anmodning underrette ansøgeren om årsagerne til afvisningen af licensansøgningen. Hver part indfører hver især en klageprocedure via en uafhængig instans, som er til rådighed for ansøgere, hvis licens er blevet afvist. Proceduren skal være gennemsigtig, ikkeforskelsbehandlende og baseret på objektive kriterier.
 ARTIKEL 8.40
 Forvaltningsmyndighedens uafhængighed
 Hver part sikrer, at:
 a)
 dens forvaltningsmyndighed (51) for de tjenesteydelser, der er omfattet af denne underafdeling, er retligt adskilt fra og ikke er ansvarlig over for nogen leverandør af disse tjenesteydelser,